#1870: Duit Refund; Milik Pembayar Pertama atau Pembayar Kedua

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Assalamualaikum Dato’ Seri.  Bolehkah saya bertanya satu soalan? Saya musykil sekarang. Persoalannya, saya mendapat
refund
 baki pinjaman kereta saya yang dah tamat 9 tahun tempohnya berjumlah 3K. Masalah di sini, saya hanya bayar bulan-bulan sepanjang 6 tahun. Bakinya disambung bayar oleh
buyer
 baru tanpa dia membuat
loan
 baru sebaliknya menggunakan nama saya sebagai peminjam bank yang asal. Dia sambung bayar tanpa mendapatkan keizinan daripada saya. Sebab mengikut perjanjian, dia akan membeli terus dan lunaskan semua baki-bakinya. Sebaliknya apa yang berlaku, apabila
buyer
 degil meneruskan sambung bulan-bulan. Akibatnya, bank akan mencari dan mengganggu saya setiap kali
buyer
 bermasalah dalam pembayaran berikutnya. Baru-baru ini bank bagi tahu hutang kereta sudah
settle
. Bank bagi
refund
. Nak tahu juga adakah duit
 refund
 itu milik saya? Terima kasih banyak ustaz. Mohon pencerahan

Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Pada asasnya, kita dilarang untuk menggunakan atau memakan harta seseorang secara batil. Hal ini jelas berdasarkan firman Allah SWT:
يَا أَيُّهَا الَّذِينَ آمَنُوا لَا تَأْكُلُوا أَمْوَالَكُمْ بَيْنَكُمْ بِالْبَاطِلِ
Maksudnya:
 “
Wahai orang yang beriman! Janganlah kamu makan (gunakan) harta-harta kamu di antara kamu dengan jalan yang salah (tipu, judi dan sebagainya)
.”
(Surah al-Nisa’: 29)
Syeikh al-Sa‘di ketika membahaskan mengenai ayat ini, menyebutkan bahawa Allah melarang para hamba-Nya yang beriman daripada memakan harta-harta di antara mereka dengan cara yang batil. Hal ini merangkumi harta yang dirampas, dicuri dan dengan cara perjudian. Malah boleh jadi termasuk juga dalam hal ini memakan harta sendiri dengan sombong dan berlebih-lebihan, kerana hal itu adalah termasuk dalam perkara yang batil dan bukannya daripada perkara yang hak. Setelah itu, Allah membolehkan bagi mereka memakan harta dengan cara perniagaan dan pendapatan yang tidak terdapat padanya penghalang-penghalang, dan memenuhi syarat-syaratnya seperti saling meredhai dan sebagainya. (Lihat
Tafsir al-Sa‘di
, 1/175).
Tambahan lagi, al-Maraghi menyatakan bahawa perkataan ‘batil’ bermaksud sia-sia. Namun, dari segi istilah agama pula ialah mengambil harta orang lain tanpa imbalan yang sewajarnya atau tanpa kerelaan pemiliknya. (Lihat
Tafsir al-Maraghi
, 3/1168).
Begitu juga, Dr. Wahbah al-Zuhaili menyebutkan bahawa maksud ‘memakan harta dengan cara batil’ ialah dengan pelbagai cara perolehan yang tidak syar‘i seperti riba, judi, rampasan dan menipu dalam timbangan jual beli. (Lihat
al-Tafsir al-Munir
, 5/31).
Selain itu, terdapat sebuah hadith daripada Anas bin Malik R.A, bahawa Nabi SAW bersabda:
لَا يَحِلُّ مَالُ امْرِئٍ مُسْلِمٍ إِلَّا بِطِيبِ نَفْسِهِ
Maksudnya:
 “
Tidak halal mengambil harta seseorang muslim kecuali dengan kerelaan dirinya
.”
Riwayat al-Daraqutni (2885)
Berbalik kepada soalan yang diajukan, pertamanya kami tidak mengetahui sebab kepada
refund
 tersebut. Adakah ia sama seperti
rebate
 yang diberikan kepada peminjam kerana berjaya melangsaikan hutangnya lebih awal dari tempoh yang ditetapkan ataupun kerana sebab yang lain. Jika ia adalah kerana pelangsaian hutang yang lebih awal dari tempoh yang sepatutnya, maka kami berpendapat sebaik-baiknya berbincanglah secara baik dengan pembayar kedua.
Begitu juga, dilihat kepada jumlah bayaran daripada kedua-dua belah pihak. Di mana di sini tuan asal membayar selama 6 tahun dan tuan baru membayar 3 tahun. Alangkah baiknya jika ditanya kepada pihak bank duduk perkara sebenarnya duit tersebut kemudian dibahagikan mengikut peratusan pembayaran kepada kedua-duanya.
Semoga Allah SWT memberikan kefahaman yang jelas kepada kita semua dalam beragama. Ameen.
Wallahu a‘lam.
Bertarikh: 22 Jun 2023 bersamaan 3 Zulhijjah 1444 H


#1871: Rujukan Mengenai Syeikh Ahmad Yassin dan Gerakan Intifada

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Assalamualaikum w.b.t Dato’ Seri. Mohon izin bertanya, ada tak rujukan kisah hidup Syeikh Ahmad Yassin dan peranan dan dakwah beliau hingga wujudnya gerakan intifada?

Jawapan:
Waalaikumussalam w.b.t
Alhamdulillah, segala puji bagi Allah SWT, selawat dan salam kepada junjungan besar Nabi Muhammad SAW, ahli keluarga baginda SAW, sahabat Baginda SAW serta orang-orang yang mengikuti jejak langkah Baginda SAW sehingga ke Hari Kiamat.
Sebelum menjawab persoalan di atas, kami ringkaskan sedikit biografi tokoh yang hebat ini. Semoga dengan pengkisahan ini memberi semangat dan obor perjuangan kepada pencinta Masjidil Aqsa khasnya dan Baitul Maqdis amnya.
Biografi Syeikh Ahmad Yassin
Beliau dilahirkan di sebuah kampung bernama al-Jora, daerah Majdal di dalam wilayah Asqalan pada tahun 1938. Beliau dibesarkan di sana sehingga tahun 1948 ketika pendudukan pengganas Yahudi ke atas bumi Palestin, lalu akhirnya dia dan keluarga dipaksa untuk berpindah ke Semenanjung Gaza.
Beliau membesar sebagai seorang pelajar yang cemerlang dalam pelajarannya. Beliau juga aktif sebagai seorang ahli sukan pada zaman persekolahannya. Sehinggalah akhirnya beliau telah ditimpa kemalangan yang menyebabkan beliau lumpuh pada bahagian kakinya.
Pada tahun 1964, beliau telah melanjutkan pelajaran ke Universiti Ain Syams di Kaherah, Mesir. Pengajiannya di universiti tersebut walau bagaimanapun tidak dapat ditamatkan kerana beliau dipenjarakan selama sebulan oleh pihak berkuasa Mesir disebabkan keterlibatannya dengan pertubuhan Ikhwan Muslimin pada tahun 1966. Beliau akhirnya dihantar pulang ke Gaza sehingga menyebabkan beliau tidak dapat menamatkan pengajiannya.
Apabila pulang ke Gaza, beliau bergiat aktif memperjuangkan Islam dan berkhidmat sebagai guru bahasa Arab, serta khatib di masjid Gaza. Dalam masa yang singkat, namanya menjadi terkenal di kalangan penduduk Gaza dengan khutbah-khutbahnya yang bersemangat dan menyedarkan ummah, khususnya selepas pendudukan rejim Zionis ke atas Gaza pada tahun 1967.
Hasil usaha Syeikh Ahmad Yassin, pada sekitar 1969-1970, pertubuhan Ikhwan Muslimin telah berkembang di kawasan Gaza. Akhirnya pada tahun 1973, Syeikh Ahmad Yassin telah berjaya menubuhkan pertubuhan kebajikan yang menjaga kebajikan pelarian-pelarian Palestin yang dinamakan Mujamma’ al-Islam.
Usahanya kemudian dikembangkan dengan penubuhan sebuah gerakan jihad yang dinamakan sebagai al-Mujahidun al-Filastiniyyun pada tahun 1982 sebagai kesinambungan perjuangan Kata’ib Syuyukh yang mengambil wasilah jihad sebagai landasan perjuangan mereka.
Pada tahun 1983, beliau telah ditangkap dan dipenjarakan oleh rejim Zionis atas tuduhan memiliki senjata api dan cuba menggugat kerajaan Zionis Israel. Beliau dijatuhkan hukuman penjara selama 13 tahun melalui mahkamah tentera Israel.  Namun, pada tahun 1985, beliau telah dibebaskan hasil proses penukaran tawanan antara pihak Palestine Liberation Organization (PLO) dengan rejim Zionis.
Pada tahun 1987, Syeikh Ahmad Yassin dan rakan-rakannya telah menubuhkan gerakan pembebasan Islam yang dikenali sebagai HAMAS. Dengan itu, bermulalah corak baru penentangan, iaitu dengan mengadakan demonstrasi jalanan dan pertempuran secara bersemuka dengan pihak tentera Zionis. Kebanyakan ahli pergerakan ini dihasilkan dari masjid-masjid dari kalangan orang-orang muda yang dikenali dengan nama
Atfal Hijarah
 (kanak-kanak batu) kerana menggunakan batu untuk berhadapan dengan tentera Zionis.
Penentangan ini memberi impak yang besar terhadap rejim Zionis dan ia dikenali sebagai Intifadah. Kesan ini amat hebat apabila pihak rejim Zionis terpaksa mengambil tindakan drastik bagi mengekang kemaraan HAMAS.
Natijahnya, pada Ogos 1988, pihak tentera Zionis telah merobohkan rumahnya dan membuangnya ke sempadan Lubnan. Tidak cukup dengan itu, beliau bersama ratusan anggota pergerakan HAMAS telah dipenjarakan kerana kejayaan operasi-operasi yang dilancarkan oleh mereka dalam usaha membunuh tentera dan komando-komando Israel.
Pada 1991, sekali lagi Syeikh Ahmad Yassin telah dikenakan hukuman penjara selama 15 tahun oleh mahkamah tentera Israel atas sembilan pertuduhan yang disabitkan ke atasnya. Kesan daripada penahanan tersebut, beliau telah mengalami lumpuh seluruh tubuh kecuali kepalanya sahaja. Beliau juga telah kehilangan penglihatan mata kanannya dan penglihatannya menjadi kabur selain masalah pendengaran, disebabkan deraan yang dikenakan ke atasnya.
Pada 1992, komando HAMAS yang dikenali sebagai Kata’ib al-Qassam telah berjaya menculik seorang tentera Zionis, lalu mereka menawarkan pertukaran tawanan dengan pihak rejim. Namun, pihak rejim telah menolak permintaan tersebut.
Pada 1997, hasil rundingan pertukaran tawanan antara kerajaan Jordan dan rejim Zionis, Syeikh Ahmad Yassin telah dibebaskan. Setelah pembebasannya, Syeikh Ahmad Yassin telah memainkan peranannya sebagai pemimpin agama bagi gerakan HAMAS.
Pada September 2000, tercetuslah Intifadah kali kedua selepas Perdana Menteri rejim Zionis, Ariel Sharon telah mencemarkan dan menceroboh ke atas Masjid al-Aqsa bersama 200 tenteranya dengan biadap dan angkuh sekali. Sekali lagi, Syeikh Ahmad Yassin telah berjaya membangkitkan rakyat Palestin untuk berjuang menentang kegilaan rejim Zionis.
Impaknya amat besar terhadap rejim Zionis. Kerugian harta dan nyawa adalah yang paling teruk dialami sepanjang 50 tahun penubuhan. Lantaran itu pihak rejim melakukan pelbagai usaha untuk mengekang kemaraan rakyat Palesin.
Hasil kegilaan mereka itu, beberapa pemimpin pejuang Palestin telah dibunuh syahid oleh rejim menggunakan jet-jet pejuang, helikopter dan juga kereta kebal mereka. Antara yang menjadi sasaran mereka termasuklah Syeikh Ahmad Yassin.
Pada 6 September 2003, sebuah helikopter Apache milik tentera Zionis telah membedil dan merobohkan rumah Syeikh Ahmad Yassin. Namun Syeikh Ahmad Yassin telah terselamat dalam serangan ini dan hanya mengalami kecederaan ringan pada tangan kanannya.
Pada Subuh, 22 Mac 2004, rejim sekali lagi menyerang Syeikh Ahmad Yassin ketika beliau dalam perjalanan pulang dari masjid setelah selesai solat Subuh berjemaah. Tiga buah roket telah dilancarkan ke atas Syeikh Ahmad Yassin yang lumpuh, sehingga menyebabkan Syeikh Ahmad Yassin dan empat yang lain termasuk anaknya telah terbunuh syahid.

Allah SWT menjadikan kematiannya sebagai suatu yang begitu besar. Lebih daripada 200 ribu orang-orang di Gaza telah berhimpin untuk mengiringi jenazahnya ke maqam syuhada. Umat Islam seluruh dunia bercerita tentang kesyahidan dan masing-masing meluahkan rasa penghargaan yang begitu besar terhadap kehebatan perjuangannya.
Penghormatan terakhir buat jenazah Syeikh Ahmad Yassin.
Menjawab persoalan di atas, banyak buku yang menceritakan pengorbanan dan perjuangan Syeikh Ahmad Yassin. Antara tajuk buku-buku tersebut:
Syaza al-Rayahin min Sirati wa Isytihadi al-Syeikh Ahmad Yassin yang dikaryakan oleh Sayyid Husin al-’Afani. Mengandungi 2 jilid yang diterbitkan oleh Maktabah Afa’ Ghazzah pada tahun 2004 lagi.
al-Syeikh Ahmad Yassin Syahidun ‘ala ‘Asri al-Intifadah oleh Ahmad Mansur. Ia diterbitkan oleh al-Maktab al-Misri al-Hadith.
Kitab Thaqafah al-Imam al-Syahid Ahmad Yassin yang diterbitkan oleh Rabitah Ulama Palestin pada tahun 2006 yang disertai dengan Silsilah Mujtama Khaluq wa Muthaqqaf.
Kitab al-Imam al-Syahid Ahmad Yassin… Hayatuhu wa Da’watuhu wa Thaqafatuhu hasil karya Prof Dr Nasim Syahdah Yassin. Ia mengandungi 136 halaman.
Semoga Allah SWT menempatkan Syeikh Ahmad Yassin bersama para syuhada yang soleh di syurga Firdaus. Amin.
Bertarikh: 22 Jun 2023 bersamaan 3 Zulhijjah 1444 H


#1873: Solat Sunat Tasbih Secara Berjemaah

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Assalamualaikum Dato’ Seri. Apakah hukum solat sunat tasbih secara berjemaah? Mohon pencerahan. Terima kasih.
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kami mulakan dengan firman Allah SWT:
سَبِّحِ ٱسْمَ
رَبِّكَ
 ٱلْأَعْلَى
Maksudnya:
“
Bertasbihlah mensucikan nama Tuhanmu Yang Maha Tinggi (daripada segala sifat-sifat kekurangan).”
(Surah al-A‘la: 1)
Sayyid Qutb menyebutkan dalam
Tafsir Fi Zilal al-Quran
 (8/11-12) bahawa yang dimaksudkan dengan tasbih ialah memuji, menyanjung tinggi, membersihkan Allah SWT daripada segala sifat  yang kurang dan menghadirkan konsep sifat-sifat Allah Yang Maha Indah serta hidup di tengah-tengah pancaran cahaya pengertian-pengertiannya yang indah, jelas, berwarna warni dan menghayati citarasa dengan sepenuh hati dan perasaan. Tasbih bukan semata-mata mengulang-ngulangkan ucapan Subhanallah sahaja, malah ia merupakan satu ucapan yang melepaskan ke dalam hati suatu pengertian dan suatu keadaan yang sukar digambarkan dengan kata-kata, tetapi dapat dirasa dan dikecapi oleh minda. Ia menyarankan hidup bersama pancaran pengertian-pengertian yang jelas dan berwarna warni yang terbit dari mengingati konsep-konsep nama-nama Allah.
Secara umumnya, para ulama berbeza pendapat berkenaan hukum solat sunat tasbih. Ada dalam kalangan mereka berpendapat ia adalah disunatkan, dan ada juga yang berpendapat ia tidak disunatkan. Perselisihan mereka dalam perkara itu sebenarnya kembali kepada pendapat mereka berkenaan status hadith atau riwayat yang dijadikan sebagai sandaran dalam hal ini.
Hadith tersebut adalah sebagaimana riwayat daripada ‘Ikrimah, daripada Ibn Abbas R.Anhuma, katanya: Rasulullah SAW bersabda kepada Abbas bin Abdul Mutalib:
يَا عَبَّاسُ، يَا عَمَّاهُ، أَلَا أُعْطِيكَ، أَلَا أَمْنَحُكَ، أَلَا أَحْبُوكَ، أَلَا أَفْعَلُ لَكَ عَشْرَ خِصَالٍ، إِذَا أَنْتَ فَعَلْتَ ذَلِكَ غَفَرَ اللَّهُ لَكَ ذَنْبَكَ أَوَّلَهُ وَآخِرَهُ، وَقَدِيمَهُ وَحَدِيثَهُ، وَخَطَأَهُ وَعَمْدَهُ، وَصَغِيرَهُ وَكَبِيرَهُ، وَسِرَّهُ وَعَلَانِيَتَهُ. عَشْرُ خِصَالٍ: أَنْ تُصَلِّيَ أَرْبَعَ رَكَعَاتٍ، تَقْرَأُ فِي كُلِّ رَكْعَةٍ بِفَاتِحَةِ الْكِتَابِ وَسُورَةٍ، فَإِذَا فَرَغْتَ مِنْ الْقِرَاءَةِ فِي أَوَّلِ رَكْعَةٍ قُلْتَ وَأَنْتَ قَائِمٌ: سُبْحَانَ اللَّهِ، وَالْحَمْدُ لِلَّهِ، وَلَا إِلَهَ إِلَّا اللَّهُ، وَاللَّهُ أَكْبَرُ، خَمْسَ عَشْرَةَ مَرَّةً، ثُمَّ تَرْكَعُ فَتَقُولُ وَأَنْتَ رَاكِعٌ عَشْرًا، ثُمَّ تَرْفَعُ رَأْسَكَ مِنْ الرُّكُوعِ فَتَقُولُهَا عَشْرًا، ثُمَّ تَهْوِي سَاجِدًا فَتَقُولُهَا وَأَنْتَ سَاجِدٌ عَشْرًا، ثُمَّ تَرْفَعُ رَأْسَكَ مِنْ السُّجُودِ فَتَقُولُهَا عَشْرًا، ثُمَّ تَسْجُدُ فَتَقُولُهَا عَشْرًا، ثُمَّ تَرْفَعُ رَأْسَكَ مِنْ السُّجُودِ فَتَقُولُهَا عَشْرًا، فَذَلِكَ خَمْسَةٌ وَسَبْعُونَ فِي كُلِّ رَكْعَةٍ، تَفْعَلُ فِي أَرْبَعِ رَكَعَاتٍ، إِنْ اسْتَطَعْتَ أَنْ تُصَلِّيَهَا فِي كُلِّ يَوْمٍ مَرَّةً فَافْعَلْ، فَإِنْ لَمْ تَسْتَطِعْ فَفِي كُلِّ جُمُعَةٍ مَرَّةً، فَإِنْ لَمْ تَفْعَلْ فَفِي كُلِّ شَهْرٍ مَرَّةً، فَإِنْ لَمْ تَفْعَلْ فَفِي عُمُرِكَ مَرَّةً
Maksudnya:
 “
Wahai Abbas, wahai pakcik, adakah kamu suka aku berikan kepada kamu, adakah kamu suka aku akan anugerahkan kepada kamu, aku khususkan kepadamu, adakah kamu suka aku lakukan denganmu sepuluh perkara. Apabila kamu lakukannya nescaya Allah mengampunkan dosamu daripada awal dan akhir, lama dan baru, tersalah dan sengaja, kecil dan besar, rahsia dan terang-terangan. Itulah sepuluh perkara dengan cara kamu solat empat rakaat, membaca setiap rakaat dengan al-Fatihah dan surah. Apabila kamu selesai daripada bacaan pada awal rakaat maka hendaklah kamu menyebut ketika berdiri tasbih, tahmid, tahlil, dan takbir sebanyak lima belas kali, kemudian kamu rukuk dan menyebutnya dalam rukuk sebanyak sepuluh kali, kemudian kamu iktidal dan menyebutnya sepuluh kali, seterusnya kamu sujud dan menyebutnya sepuluh kali, selepas itu kamu mengangkat kepala dan menyebutnya sepuluh kali, kemudian kamu sujud dan bertasbih dalamnya sepuluh kali, seterusnya kamu angkat kepala dan menyebutnya sepuluh kali, dan demikian itu jumlahnya tujuh puluh lima kali pada setiap rakaat, kamu  lakukan yang demikian itu sebanyak empat rakaat, jika kamu mampu melakukan pada setiap hari, maka lakukanlah, jika kamu tidak mampu maka setiap seminggu sekali, dan jika kamu masih tidak mampu, maka setiap sebulan sekali, dan jika kamu tidak mampu maka sekali seumur hidupmu.
”
 Riwayat Abu Dawud (1297), Ibn Majah (1382)
Ramai dalam kalangan ulama yang mensahihkan hadith berkaitan solat sunat tasbih atau menilainya sebagai hasan. Jasim bin Sulaiman al-Dusari ada menukilkan dalam kitabnya
al-Tanqih lima Ja’a fi Solah al-Tasbih
 berkenaan perkara ini.  Di antaranya al-Munziri menyebutkan dalam kitabnya
al-Targhib
 bahawa diriwayatkan hadith ini daripada jalur yang banyak dan daripada sebahagian sahabat. Misalnya, hadith ‘Ikrimah ini, yang mana sebahagian ulama seperti Abu Bakar al-Ajurri, Abu Muhammad ‘Abd al-Rahim al-Misri dan al-Hafiz Abu al-Hasan al-Maqdisi. Abu Bakar bin Abu Daud menyatakan bahawa dia mendengar bapanya berkata: “Tidak ada hadith berkenaan solat tasbih yang sahih melainkan hadith ini.” Begitu juga Imam Muslim bin al-Hajjaj turut menyebutkan, tidak diriwayatkan berkenaan perkara ini suatu hadith yang sanadnya lebih baik daripada hadith ini yakni sanad hadith ‘Ikrimah daripada Ibn Abbas R.Anhuma.
Selain itu, al-Hakim dalam
al-Mustadrak
 menilainya sebagai sahih sebagaimana katanya: “Di antara perkara yang menunjukkan kepada sahihnya hadith ini ialah pengamalannya oleh para imam dalam kalangan
tabi‘ al-Tabi‘in
 sehinggalah ke zaman kita ini, mereka berterusan dengan amalan tersebut dan mengajarkan kepada orang ramai mengenainya. Di antara ulama tersebut ialah Abdullah bin al-Mubarak.” Begitu juga terdapat dalam kalangan ulama yang menguatkan hadith ini, seperti yang dilakukan oleh al-Hafiz al-Baihaqi sebagaimana dinukilkan daripadanya oleh al-Munziri dalam
al-Targhib
 bahawa dia menyebutkan, Abdullah bin al-Mubarak melakukannya dan orang-orang soleh saling mewarisi dan mengetahui mengenainya di antara satu sama lain. Maka, padanya terdapat penguat bagi hadith
marfu‘
.
Selain daripada itu, al-Hafiz juga ada menukilkan dalam
al-Talkhis
 daripada Abu Ali bin al-Sakan bahawa dia menilai hadith ini sebagai sahih. Begitu juga al-Dailami menyebutkan dalam
Musnad al-Firdaus
 bahawa solat sunat tasbih merupakan solat sunat yang paling masyhur dan paling sahih sannadnya. Imam al-Nawawi ada menyebutkan dalam
Tahzib al-Asma’ wa al-Lughat
 bahawa hadith berkaitan solat sunat tasbih ada disebutkan dalam kitab al-Tirmizi dan selainnya, dan ia merupakan hadith hasan. Al-Mahamili dan pengarang al-Tatimmah serta selainnya daripada kalangan ulama mazhab Syafi‘i ada menyebutkan mengenainya, dan ia adalah
sunnah hasanah
. (Lihat
al-Tanqih lima Ja’a fi Solah al-Tasbih
, hlm. 64-66).
Begitu juga Abu al-Hasan al-Sindi menyebutkan dalam
hasyiahnya
 ke atas sunan Ibn Majah bahawa ulama hadith berbahas panjang mengenai hadith ini dan pendapat yang sahih ia merupakan hadith yang thabit yang sewajarnya orang ramai beramal dengannya. (Lihat
Hasyiah al-Sindi ‘ala Sunan Ibn Majah
, 1/420). Selain itu, al-Zabidi dalam
Syarh al-Ihya’
 (3/473) turut mensahihkan hadith Ibn Abbas ini. Di samping itu, Muhammad al-Mubarakfuri juga ada menyebutkan, secara zahirnya menurut beliau hadith ini tidak kurang daripada darjat hasan. (Lihat
Tuhfah al-Ahwazi
, 1/351).
Selain itu Ibn al-Solah turut menyatakan dalam fatwanya ketika ditanya tentang solat tasbih: “Ya, mereka akan mendapat pahala jika ikhlas melakukannya. Solat tersebut adalah sunat bukannya bidaah. Ia diriwayatkan daripada Rasulullah SAW. Ia merupakan hadith hasan yang dijadikan amalan dan pegangan khususnya berkaitan permasalahan ibadah dan kelebihan — yakni fadhail.” (Lihat
Fatawa wa Masail Ibn al-Solah
, 2/235)
Manakala, di antara ulama yang mendhaifkan hadith ini pula ialah Abu Isa al-Tirmizi menyebutkan bahawa telah diriwayatkan daripada Nabi SAW lebih daripada satu hadith berkenaan solat tasbih. Namun, tidak ada satu pun berkenaannya yang sahih
.
 (Lihat
Jami‘ al-Tirmizi
, 1/299). Selain itu, Imam al-Nawawi juga telah mendhaifkan hadith tersebut. Beliau menyebutkan, di dalam keharusan (solat tasbih) tersebut ada pertikaian. Hal ini kerana hadith yang ada adalah hadith yang dhaif — lemah. Juga di dalam solat sunat tasbih berbeza dengan solat yang biasa dilakukan. Maka seharusnya tidak dilakukan dan hadith yang ada tidak
thabit.”
 (Lihat
al-Majmu‘ Syarh al-Muhazzab
, 4/54).
Begitu juga Ibn Qudamah menukilkan bahawa Imam Ahmad pernah ditanya berkenaan, adakah beliau melakukan solat sunat tasbih? Imam Ahmad menjawab: “Tidak sama sekali.” Bila mana ditanya kenapa, beliau menjawab: “Tiada satu pun dalam bab ini yang sahih,” dan kemudian Imam Ahmad menyilangkan tangannya, menunjukkan bahawa ia adalah mungkar. (Lihat
al-Mughni
, 2/551).
Maka dari sini, kita dapat melihat perbezaan para ulama dalam mensahihkan dan mendhaifkan hadith tersebut. Semestinya, perbezaan di dalam menghukum terhadap sesuatu hadith menatijahkan perbezaan berkenaan hukum melakukan solat tasbih itu sendiri dalam kalangan fuqaha. Bagi ulama yang berpendapat bahawa hadith tersebut adalah dhaif, maka mereka akan menyatakan bahawa solat tasbih tidak disunatkan. Manakala bagi mereka yang berpendapat atau menilai hadith tersebut sebagai sahih atau hasan pula, akan menyatakan mengenai keharusan solat tersebut.
Perbahasan lanjut berkenaan solat sunat tasbih, bolehlah merujuk kepada e-buku kami yang bertajuk: “
Solat Sunat Tasbih
.”
[1]
Seterusnya berkenaan solat sunat tasbih yang dilakukan secara berjamaah pula, Ibn Qudamah menyebutkan, boleh untuk solat sunat secara berjamaah dan boleh juga secara bersendirian. Hal ini kerana Nabi SAW melakukan kedua-duanya — iaitu kadang-kadang berjamaah dan kadang-kadang bersendirian). Namun, kebanyakan solat sunat Baginda adalah secara bersendirian. (Lihat
al-Mughni,
1/442).
Selain itu, Imam al-Nawawi juga ada menyebutkan, sesungguhnya solat-solat sunat itu tidak disyariatkan padanya untuk berjamaah, melainkan pada solat dua hari raya, solat gerhana, dan solat istisqa’. Demikian juga solat tarawih dan witir selepas tarawih. Sesungguhnya berjemaah di dalam semua solat tersebut adalah afdhal. Adapun baki-baki solat sunat yang lain seperti solat rawatib yang dilakukan bersama solat-solat fardhu, solat dhuha, dan juga solat-solat sunat yang mutlak, maka tidak disyariatkan pada semua solat sunat itu untuk berjemaah, iaitu tidak disunatkan. Akan tetapi jika seseorang melakukannya secara berjemaah maka ia adalah dibolehkan. Tidak dikatakan bahawa perbuatan tersebut makruh. Imam al-Syafi‘i telah me
nas
kan dalam
Mukhtasar al-Buwaiti
 dan
Mukhtasar al-Rabi‘
 bahawa tidak mengapa berjemaah dalam solat sunat. (Lihat
al-Majmu‘ Syarh al-Muhazzab,
3/197).
Kesimpulannya
Berdasarkan kepada perbahasan dan perbincangan di atas,
kami berpendapat bahawa solat sunat tasbih adalah disunatkan
. Bahkan al-Khatib al-Syirbini daripada kalangan mazhab Syafi‘i menyatakan, dapat difahami bahawa solat sunat tasbih adalah sunat yang muktamad seperti mana yang disebutkan oleh Ibn al-Salah dan selainnya. (Lihat
Mughni al-Muhtaj
, 1/224).
Selain itu, solat sunat tasbih boleh dilakukan secara berjemaah, namun sebaik-baiknya dan afdhal untuk ia dilakukan secara bersendirian seperti mana solat sunat rawatib, solat sunat dhuha dan solat sunat mutlak yang lain.
Semoga Allah SWT memberikan kefahaman yang jelas kepada kita semua dalam beragama. Ameen.
Wallahu a‘lam.
[1]
 Lihat

https://maktabahalbakri.com/product/solat-sunat-tasbih/
.
Bertarikh: 22 Jun 2023 bersamaan 3 Zulhijjah 1444 H


#1874: Nasihat Untuk Mereka Yang Kehilangan Insan Tersayang

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Assalamualaikum w.b.t Dato’ Seri. Bagaimana cara untuk memujuk dan memberi kata-kata kepada rakan yang baru kehilangan insan tersayang? Beliau mengalami kesedihan dalam tempoh yang agak panjang kerana insan tersebut begitu bermakna kepadanya.

Jawapan:
Waalaikumussalam w.b.t
Alhamdulillah, segala puji bagi Allah SWT, selawat dan salam kepada junjungan besar Nabi Muhammad SAW, ahli keluarga baginda SAW, sahabat baginda SAW serta orang-orang yang mengikuti jejak langkah baginda SAW.
Kehilangan insan yang tersayang pastinya terasa berat bagi setiap individu, setelah banyak perjalanan yang dilalui bersama, pahit manis kehidupan yang dikongsi dalam sehari-hari, kemudian berakhir dengan pemergian salah seorang daripada kita yang selalu menemani.
Kesedihan ini adalah fitrah manusia yang Allah SWT ciptakan, bahkan junjungan kita Nabi SAW juga tidak terlepas daripada  perasaan sedih atas pemergian anakandanya yang tercinta Ibrahim bersama isteri baginda Mariah binti Syam‘un al-Qibtiyyah. Sehinggakan orang ramai menyangka menyangka peristiwa gerhana matahari yang berlaku pada hari tersebut berlaku atas sebab pemergian anakanda Baginda Ibrahim. Lalu Nabi SAW bersabda seperti yang diriwayatkan daripada Ummul Mukminin ‘Aisyah R.Anha:
هُمَا آيَتَانِ مِنْ آيَاتِ اللَّهِ، لَا يَخْسِفَانِ لِمَوْتِ أَحَدٍ وَلَا لِحَيَاتِهِ، فَإِذَا رَأَيْتُمُوهُمَا فَافْزَعُوا إِلَى الصَّلَاةِ
Maksudnya:
“Gerhana matahari dan gerhana bulan adalah dua tanda daripada tanda-tanda kekuasaan Allah, kedua-duanya tidak berlaku disebabkan kematian seseorang dan tidak juga disebabkan kelahirannya. Jika kalian Nampak kedua gerhana ini maka keluarlah untuk melakukan solat gerhana.”
Riwayat al-Bukhari (1046), Muslim (901), Abu Dawud (1177), al-Tirmizi (561), al-Nasa’ie (1470), Ibn Majah (1263) dan Ahmad (24571)
Dikisahkan daripada Anas bin Malik R.A, ketika mana para sahabat bersama Nabi SAW menemui Abu Saif al-Qayn (keluarga susuan Ibrahim), Nabi SAW mengangkat Ibrahim yang sedang dalam keadaan nazak lalu menciumnya dan menghidu harumannya. Ketika itu air mata Baginda bercucuran, lalu Abdul Rahman bin ‘Auf R.A bertanya kepadanya: “Kamu juga menangis wahai Rasulullah?”. Lalu Baginda bersabda:
يا ابْنَ عَوْفٍ إنّها رَحْمَةٌ
Maksudnya:
“Wahai Ibn ‘Auf, sesungguhnya tangisan adalah terbit dari sifat rahmat”
Kemudian Baginda SAW bersabda lagi:
إنّ العَيْنَ تَدْمَعُ، والقَلْبَ يَحْزَنُ، ولا نَقُولُ إلّا ما يَرْضى رَبُّنا، وإنّا بفِراقِكَ يا إبْراهِيمُ لَمَحْزُونُونَ
Maksudnya:
“Sesungguhnya mata itu menangis, dan hati itu berduka, dan tidaklah kami katakan melainkan apa yang tuhan kami redhai. Dan sesungguhnya kami bersedih dengan perpisahan kamu duhai Ibrahim.”
Riwayat al-Bukhari (1303) dan Muslim (2315)
Kata-kata Untuk Mereka Yang Ditimpa Ujian Kematian
Kematian merupakan satu bentuk musibah ujian yang menimpa, islam mengajarkan kita mengucapkan kalimah
istirja‘
 apabila ditimpa sebarang musibah. Ini berdasarkan firman Allah SWT:
الَّذِينَ إِذَا أَصَابَتْهُم مُّصِيبَةٌ قَالُوا إِنَّا لِلَّهِ وَإِنَّا إِلَيْهِ رَاجِعُونَ
Maksudnya:
“Orang-orang yang apabila mereka ditimpa oleh sesuatu musibah, mereka berkata: ‘Sesungguhnya kami adalah kepunyaan Allah dan kepada Allah jualah kami kembali’.”
(Surah al-Baqarah: 156)
Diriwayatkan daripada Ummu Salamah R.A katanya, dia mendengar Rasulullah S.A.W bersabda:
مَا مِنْ مُسْلِمٍ تُصِيبُهُ مُصِيبَةٌ، فَيَقُولُ مَا أَمَرَهُ اللهُ: {إِنَّا لِلَّهِ وَإِنَّا إِلَيْهِ رَاجِعُونَ}، اللهُمَّ أْجُرْنِي فِي مُصِيبَتِي، وَأَخْلِفْ لِي خَيْرًا مِنْهَا، إِلَّا أَخْلَفَ اللهُ لَهُ خَيْرًا مِنْهَا
Maksudnya:
“Tidaklah seorang mukmin tertimpa musibah lalu ia membaca apa yang telah diperintahkan oleh Allah, “Innaa lillahi wainnaa ilaihi raaji’uun allahumma`jurnii fii mushiibati wa akhlif lii khairan minhaa (Sesungguhnya kami adalah milik Allah dan akan kembali kepada Allah. Ya Allah, berilah kami pahala karena mushibah ini dan tukarlah bagiku dengan yang lebih baik daripadanya).’ melainkan Allah menggantikan baginya dengan yang lebih baik.”
Riwayat Muslim (918)
Maka jelaslah melalui hadith ini bahawa setiap orang beriman digalakkan untuk menyebut lafaz
istirja‘
 ketika mana ditimpa musibah, sama ada musibah tersebut kecil ataupun besar (seperti kematian). Imam al-Nawawi menyebutkan bahawa sunat hukumnya melafazkan
istirja‘
 kerana Rasulullah S.A.W disuruh melafazkannya, dan ayat al-Quran juga mengisyaratkan perkara yang sama, begitu juga persepakatan muslimin. (Lihat
al-Minhaj Syarh al-Nawawi ‘ala Muslim
, 6/220)

Kesimpulan
Kesedihan adalah fitrah manusia apabila ditimpa musibah, kita juga tidak dihalang untuk menangisi pemergian seseorang, bahkan ia merupakan satu Rahmat bagi kita kerana dapat meluahkan kesedihan tersebut dalam bentuk tangisan. Ia serba sedikit mampu meredakan rasa sedih yang terbuku di hati.
Kami nasihatkan, ambillah para sahabat Nabi SAW sebagai contoh dalam menghadapi kesedihan. Mereka merupakan orang yang paling sedih ketika kewafatan Baginda SAW. Akan tetapi ia bukan penghalang untuk meneruskan kehidupan dan memberikan yang terbaik untuk agama.
Saidina Abu Bakar R.A mengungkapkan kesedihannya ketika melihat wajah Rasulullah SAW yang telah wafat:
بِأَبِي أَنْتَ وَأُمِّي، أَمَّا الْمَوْتَةُ الَّتِي كَتَبَ اللَّهُ عَلَيْكَ فَقَدْ ذُقْتَهَا، ثُمَّ لَنْ تُصِيبَكَ بَعْدَهَا مَوْتَةٌ أَبَدًا
Maksudnya:
“Demi sesungguhnya aku kasihkanmu lebih daripada kasihku kepada ayah dan ibuku. Inilah kematian pertama yang Allah SWT wajibkan kepadamu yang kamu rasai. Kemudian selepas ini, kamu tidak akan merasai mati lagi untuk selama-lamanya.”
Saidina Umar juga ketika itu tidak mempercayai pemergian Rasulullah SAW, oleh kerana terlalu sedih beliau bertindak mengugut untuk memerangi mereka berkata bahawa Baginda telah wafat. (Lihat
al-Sirah al-Nabawiyyah
, 4/1070)
Sekalipun mereka bersedih, ia tidak menghalang mereka untuk menjadi pemimpin Islam yang pertama selepas Rasulullah SAW. Bahkan antara sumbangan besar dalam kejayaan memimpin yang ditunjukkan oleh Saidina Abu Bakar dan Saidina ‘Umar R.Anhuma adalah pembukuan al-Quran yang kekal sehinggalah ke zaman kita.
Wallahu a‘lam
Bertarikh: 22 Jun 2023 bersamaan 3 Zulhijjah 1444 H


#1875: Cara Kiraan Talak

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Assalamualaikum w.b.t Dato’ Seri. Saya mendengar seorang ustaz selebriti berkata jika suami isteri bercerai; sebagai contoh talak 2. Mereka berkahwin dengan pasangan lain dan kemudiannya bercerai. Selepas itu keduanya berkahwin semula dengan pasangan asal. Kata ustaz tersebut, dalam situasi itu talak yang asal iaitu talak 2 terpakai dan cuma tinggal satu talak sahaja lagi.
Bagaimana pula kesnya dalam keadaan pasangan bercerai talak 3? Kemudiannya isteri berkahwin dengan orang lain dan selepasnya bercerai (bukan diaturkan seperti amalan cina buta). Bukankah mereka boleh kembali berkahwin dengan pasangan asal?
Sebab kalau diikutkan ustaz tersebut bagaimana mereka hendak berkahwin semula kerana talak telah habis (3 talak). Ikut pemahaman saya, bilangan talak adalah pada masa aqad dan qabul. Jika akad nikah baru maka bilangan talak yang ada kembali kepada sifar.

Jawapan:
Waalaikumussalam w.b.t
Alhamdulillah, segala puji bagi Allah SWT, selawat dan salam kepada junjungan besar Nabi Muhammad SAW, ahli keluarga Baginda SAW, sahabat Baginda SAW serta orang-orang yang mengikuti jejak langkah Baginda SAW sehingga ke Hari Kiamat.
Firman Allah SWT:
الطَّلَاقُ مَرَّتَانِ ۖ فَإِمْسَاكٌ بِمَعْرُوفٍ أَوْ تَسْرِيحٌ بِإِحْسَانٍ
Maksudnya: “
Talak (yang boleh dirujuk kembali itu hanya) dua kali. Sesudah itu bolehlah ia (rujuk dan) memegang terus (isterinya itu) dengan cara yang sepatutnya atau melepaskan (menceraikannya) dengan cara yang baik
.”
Surah al-Baqarah (229)
Dalam menjawab isu di atas, pendapat ustaz tersebut adalah benar dan betul. Berdasarkan kepada kitab-ktiab fiqh bermazhab Syafi’i kami dapati apabila seseorang itu menceraikan isterinya dengan talak satu atau dua kemudian rujuk kembali ataupun berkahwin semula selepas habis iddah, maka jika berlaku perceraian seterusnya ia dianggap sambungan kepada talak yang sedia ada. Kalau satu ia menjadi dua, kalau dua ia menjadi tiga jika lafaz dengan satu talak.
Begitu juga, jika sekiranya seseorang itu menceraikan isterinya dengan talak tiga dan telah diputuskan oleh mahkamah, kemudian isterinya telah berkahwin dengan lelaki lain serta sempat bersama sebagai pasangan seuami isteri, kemudian, lelaki baharunya itu telah menceraikannya.
Syarat bersetubuh telah dinaskan dalam hadith Nabi SAW:
أَنَّ رَجُلاً، طَلَّقَ امْرَأَتَهُ ثَلاَثًا، فَتَزَوَّجَتْ فَطَلَّقَ فَسُئِلَ النَّبِيُّ صلى الله عليه وسلم أَتَحِلُّ لِلأَوَّلِ قَالَ “ لاَ، حَتَّى يَذُوقَ عُسَيْلَتَهَا كَمَا ذَاقَ الأَوَّلُ
Maksudnya: “
Seorang lelaki menceraikan isterinya dengan talak 3, kemudian bekas isterinya menikahi seorang lelaki yang lain lalu diceraikan juga olehnya. Nabi SAW ditanya, adakah halal atau tidak jika wanita itu bernikah bersama bekas suaminya yang pertama, lalu Nabi SAW menjawab, tidak, dia tidak boleh bernikah bersama suami yang pertama sehingga suami kedua merasakan manisnya madu sepertimana suami pertama merasai (sehingga suami kedua melakukan hubungan intim bersama).”
Riwayat Bukhari (5261)
Maka, selepas selesai iddah, bekas suami yang pertama ingin berkahwin semula dengan bekas isterinya, maka, ia memerlukan akad yang baru serta permulaan talaknya bermula dari sifar semula. Inilah yang dikemukakan oleh kebanyakan ulama.
Saranan kami kepada pasangan yang ingin berkahwin, mahupun yang sudah berkahwin ataupun yang sedang berada di ambang konflik penceraian, kami menasihatkan agar berhati-hati dalam tindakan dan perbuatan agar tidak menyesal di kemudian hari. Perjalanan hidup sesebuah keluarga bahagia didasarkan di atas prinsip-prinsip yang saling menjaga dan mengambil berat di antara satu sama lain. Koreksi diri dan bersabarlah, kerana hakikat kehidupan berkeluarga itu amat memerlukan kepada ilmu dan juga toleransi.
Sesungguhnya, antara kelemahan ketara pasangan hidup adalah tidak mampu bertoleransi serta banyak mengungkitkan isu yang kecil sehingga menjadi besar di samping tidak menunaikan tanggungjawab dengan sepenuhnya. Akibatnya, mudahlah berlaku perceraian. Kami akhiri dengan doa:
رَبَّنَا هَبْ لَنَا مِنْ أَزْوَاجِنَا وَذُرِّيَّاتِنَا قُرَّةَ أَعْيُنٍ وَاجْعَلْنَا لِلْمُتَّقِينَ إِمَامًا
Maksudnya:
“Wahai Tuhan kami, berilah kami beroleh dari isteri-isteri dan zuriat keturunan kami: perkara-perkara yang menyukakan hati melihatnya, dan jadikanlah kami imam ikutan bagi orang-orang yang (mahu) bertaqwa.”
Surah al-Furqan (74)
Wallahu a’lam.
Bertarikh: 22 Jun 2023 bersamaan 3 Zulhijjah 1444 H


#1876: Harga Pengurusan Korban

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Assalamualaikum w.b.t Dato’ Seri. Saya ada satu kemusykilan berkaitan ibadah korban. Saya ingin membeli seekor lembu, lembu tersebut saya upah orang pelihara. Selepas itu, untuk ibadah korban saya upah juga orang untuk kerja-kerja penyembelihan dan melapah dan membahagi daging kepada peserta korban 7 bahagian.
Bolehkah saya akad jual beli harga lembu dengan peserta korban meliputi harga lembu, harga upah pelihara dan harga upah proses sembelih? Atau saya kena akad harga lembu sahaja dan yang lain-lain saya kena urus lain. Terima kasih

Jawapan:
Waalaikumussalam w.b.t
Alhamdulillah, segala puji bagi Allah SWT, selawat dan salam kepada junjungan besar Nabi Muhammad SAW, ahli keluarga Baginda SAW, sahabat Baginda SAW serta orang-orang yang mengikuti jejak langkah Baginda SAW sehingga ke Hari Kiamat.
Firman Allah SWT:
فَصَلِّ لِرَبِّكَ وَانْحَرْ
Maksudnya:
Oleh itu, kerjakanlah sembahyang kerana Tuhanmu semata-mata, dan sembelihlah korban (sebagai bersyukur).
Begitu juga, hadith yang diriwayatkan oleh Anas Ibn Malik RA:
كَانَ النَّبِيُّ صَلَّى اللَّهُ عَلَيْهِ وَسَلَّمَ يُضَحِّي بِكَبْشَيْنِ وَأَنَا أُضَحِّي بِكَبْشَيْنِ
Maksudnya:
Sesungguhnya Nabi SAW melaksanakan korban dengan dua ekor kambing dan aku sendiri (Saidina Anas RA) juga melaksanakan korban dengan dua ekor kambing.
Hadith riwayat al-Bukhari (5233)
Hukum melaksanakan ibadah korban bagi mazhab Syafi’ie ialah sunat muakkad. Ini kerana ia merupakan syiar Islam yang wajib ke atas orang muslim yang berkemampuan demi untuk menjaga terhadap syiar tersebut. (Lihat
al-Mu’tamad fi Fiqh al-Syafie
, 2/478)
Berkenaan pelaksanaan yang tuan ceritakan, kami berpendapat seperti berikut:
Ibadat korban amat dituntut dan menjadi syiar agama yang mesti ditegakkan seupaya mungkin di satu-satu tempat kediaman, kawasan, kampung, taman atau sebagainya.
Pelaksanaan secara bersama adalah amat mulia dan baik kerana ia menyatukan atas asas ketaqwaan dan kebajikan.
Melihat isu lembu atau kerbau yang ingin dijadikan bahan korban amat perlu diselesaikan dengan cara yang hikmah serta menepati realiti semasa. Dalam erti kata lain, apabila seseekor lembu ingin dikorbankan segala bentuk urusan termasuk beri makan kepada lembu, urusan membawa ke satu-satu tempat, kos pengangkutan dan semuanya, termasuk lesen sembelihan perlu diambil kira. Justeru, berdasarkan adat semasa serta realitinya, perkara tersebut boleh diperkirakan termasuk dalam kos korban.
Apa yang kurang sesuai dan tidak boleh apabila kita memberi daging kepada seseorang yang menyertai sebagai upah. Hal ini berdasarkan hadith Nabi SAW daripada ‘Ali bin Abi Talib RA iaitu:
أَمَرَنِي النَّبِيُّ صلى الله عليه وسلم أَنْ أَقُومَ عَلَى الْبُدْنِ، وَلاَ أُعْطِيَ عَلَيْهَا شَيْئًا فِي جِزَارَتِهَا
Maksudnya: “
Rasulullah SAW telah mengarahkan aku untuk melakukan sembelihan terhadap unta dan mengarahkan juga kepadaku agar tidak memberi daging daripadanya sebagai upah kepada penyembelih dan juga pelapahnya.”
Riwayat Al-Bukhari (1716) & Muslim (1317)
Manakala di dalam riwayat Muslim terdapat tambahan daripada ‘Ali bin Abi Talib RA yang mengatakan:
 “Kami memberikan kepada penyembelih dan pelapah upah daripada (harta) kami sendiri.”
Berkenaan hadith di atas, al-Imam al-Son’ani Rahimahullah di dalam kitabnya
Subul al-Salam
 ada memberikan komentar terhadapnya dengan mengatakan:
“Hadith ini menunjukkan bahawa disedekahkan kulit dan apa yang menutupi binatang korban sepertimana disedekahkan dagingnya. Ianya tidak boleh diberikan kepada penyembelih atau pelapah sedikitpun darinya. Ini kerana termasuk dalam hukum jualan sebabkan kedudukannya sebagai upah. Hukum sembelihan korban sama seperti hukum sembelihan haji di mana daging dan kulitnya tidak boleh dijual juga tidak boleh diberikan kepada penyembelih dan pelapah sedikitpun daripadanya.”(Lihat
Subul al-Salam
, Dar al-Hadith, 2/537)
Seterusnya, al-Imam al-Nawawi Rahimahullah juga ada menyebutkan di dalam kitabnya al-Minhaj iaitu syarah kepada hadith-hadith di dalam Sahih Muslim dengan mengatakan:
“Tidak dibenarkan untuk memberikan sesuatu daripada bahagian korban kepada al-Jazzar (tukang sembelih) dan inilah mazhab kami dan dengannya juga adalah pendapat ‘Atho, al-Nakha’ie, Malik, Ahmad, Ishak dan dihikayatkan daripada Ibn al-Munzir daripada Ibn Umar daripada Ahmad dan Ishak bahawa dibolehkan untuk menjual kulit sembelihan hadyu dan bersedekah dengan harganya.” (Lihat
al-Minhaj Syarh Sahih Muslim
, Dar Ihya’ al-Turath al-‘Arabi, 9/65)
Pendapat yang sama juga diulangi oleh al-Imam al-Nawawi di dalam kitabnya yang lain iaitu
al-Majmu Syarh al-Muhazzab.
Justeru, kami katakan cuba selesaikan isu dalaman terkait isu ibadat korban ini yang cita-cita kita semua untuk meraih ketaqwaan. Pemberian duit kepada mereka dari kerelaan rakan-rakan sebagai penghargaan atas usaha dan penat-lelah dalam kadar yang munasabah boleh dilakukan. Hal ini berdasarkan hadith yang sama di atas, tetapi dengan lafaz yang berbeza serta sedikit tambahan dan pada hujung hadith tersebut menyebut perihal upah ini.
Diriwayatkan oleh Abdurrahman bin Abi Laila bahawa Saidina Ali berkata:
أَمَرَنِي رَسُولُ اللهِ صَلَّى اللهُ عَلَيْهِ وَسَلَّمَ أَنْ أَقُومَ عَلَى بُدْنِهِ، وَأَنْ أَتَصَدَّقَ بِلَحْمِهَا وَجُلُودِهَا وَأَجِلَّتِهَا، وَأَنْ لَا أُعْطِيَ الْجَزَّارَ مِنْهَا، قَالَ: نَحْنُ نُعْطِيهِ مِنْ عِنْدِنَا
Maksudnya:
“Aku disuruh Rasulullah SAW mengurus penyembelihan haiwan korban, menyedekahkan daging dan kulitnya, serta mengurus segala sesuatu yang berhubungan dengan kesempurnaan korban. Dan aku dilarang supaya tidak memberi upah kepada penyembelih daripadanya (haiwan korban). Maka untuk upahnya kami ambilkan dari wang kami sendiri.”
Riwayat Muslim (1317)
Oleh itu, hadis di atas menjadi dalil kepada haram untuk seorang penyembelih mengambil upah daripada haiwan korban tersebut. Namun begitu, upah atau saguhati  boleh diberikan kepada penyembelih dengan syarat mesti daripada harta penganjur atau orang yang melakukan korban sendiri. (Lihat
Ma’alim al-Sunan
 158/2;
al-Minhaj Syarh Sahih Muslim
 65/9)
Amat kurang sesuai korban sudah berlangsung tetapi cakap-cakap tidak puas hati dengan pengurusan sehingga membawa kepada keitdakharmonian dalam masyarakat tersebar yang akhirnya sindrom prejudis yang amat tinggi kepada pihak masjid atau surau atau yang mengendalikan ibadat korban.
Semoga Allah SWT kurniakan kepada kita kebaikan dan korban yang kita lakukan diterima oleh Allah SWT dengan sebab taqwa. Amin.
Bertarikh: 22 Jun 2023 bersamaan 3 Zulhijjah 1444 H


#1877: Pengurusan Jenazah; Perlukah Dibuang IUD?

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Assalamualaikum w.b.t Dato’ Seri. Saya ingin tanya pasal mak saya. Mak saya pakai IUD lebih kurang 20 tahun yang lepas. Sekarang mak sakit dan tidak boleh bangun atau uruskan dirinya sendiri. Anak-anak sebelum ini tidak tahu mak pakai IUD.
Nak jadi cerita, masa urus salin pampers mak, rasa macam ada benang dan objek tajam pada bahagian dalam faraj. Kami syak mak pakai IUD (dulu) dan sampai sekarang belum dibuang lagi. Kami tanya mak, tetapi dia kata sudah tidak ingat. Jadi persoalannya, kalau alat tu dah lama di dalam, perlu dibuang atau tidak jika mak meninggal di masa hadapan?

Jawapan:
Waalaikumussalam w.b.t
Alhamdulillah, segala puji bagi Allah SWT, selawat dan salam kepada junjungan besar Nabi Muhammad SAW, ahli keluarga Baginda SAW, sahabat Baginda SAW serta orang-orang yang mengikuti jejak langkah Baginda SAW sehingga ke Hari Kiamat.
Kami takrifkan terlebih dahulu maksud IUD. Peranti Intrauterine (IUD) telah diakui secara meluas sebagai salah satu kontraseptif atau kawalan kelahiran yang paling berkesan yang disediakan untuk wanita, alternatif yang hebat untuk kondom yang biasa digunakan. Kontraseptif telah dipromosikan secara meluas dalam kehidupan semua orang terutamanya untuk perancangan keluarga yang berkualiti, kerana ia dianggap sebagai salah satu asas dalam perkahwinan. Malah, melalui Kementerian Pembangunan Wanita, Keluarga dan Masyarakat, kerajaan Malaysia telah memulakan usaha perancangan keluarga dengan penubuhan Akta Penduduk dan Perancang Keluarga Negara pada tahun 1966.
IUD bermaksud Peranti Intrauterine dan juga dikenali sebagai gegelung. Ia adalah kaedah kawalan kelahiran dalam bentuk peranti berbentuk T kecil yang diperbuat daripada plastik, dengan rentetan nipis yang dipasang pada bahagian bawah.
Walaupun penampilannya yang menakutkan, semakin ramai wanita dan profesional kesihatan menyatakan minat mereka terhadap penggunaan ID. Sebab utama adalah kerana kadar kejayaan yang tinggi lebih daripada 99% dalam mencegah kehamilan jangka panjang.
memasang peranti intrauterine (IUD) bagi tujuan pemandulan sementara. Kaedah ini diharuskan denga syarat-syarat:
Iktikad bahawa jika Allah ingin mengurniakan anak juga, tiada siapa yang boleh menghalang dan wajiblah pasangan memelihara kandungan dan menjaga maslahatnya.
Tidak mendatangkan kemudaratan kepada pasangan khususnya isteri.
Dilakukan dengan kebenaran dan persetujuan kedua-dua suami isteri.
Ini berdalilkan athar daripada Jabir RA:
كُنَّا نَعْزِلُ عَلَى عَهْدِ النَّبِيِّ صَلَّى اللهُ عَلَيْهِ وَسَلَّمَ وَالقُرْآنُ يَنْزِلُ
Maksudnya: “
Kami dahulu melakukan `azal pada zaman Rasulullah SAW sedangkan al-Quran sedang turun.”
Riwayat Imam al-Bukhari (5209)
Ertinya, tiada larangan daripada al-Quran tentang perkara itu kerana jika ia dilarang nescaya al-Quran akan menyatakan larangan. Dalam riwayat Abu Said al-Khudri bahawa Rasulullah SAW pernah ditanya tentang `azal, maka baginda menjawab:
مَا عَلَيْكُمْ أَنْ لاَ تَفْعَلُوا، فَإِنَّ اللَّهَ قَدْ كَتَبَ مَنْ هُوَ خَالِقٌ إِلَى يَوْمِ القِيَامَةِ
Maksudnya: “
Apa yang baik atas kamu agar kamu tidak melakukannya, kerana Allah telah menulis siapakah yang menjadi Pencipta (bagi setiap sesuatu) sehingga Hari Kiamat.”
Dalam riwayat Abu Said RA menyebut:
لَيْسَتْ نَفْسٌ مَخْلُوقَةٌ إِلَّا اللَّهُ خَالِقُهَا
Maksudnya: “
Tiada suatu nyawa pun yang diciptakan melainkan Allahlah Penciptanya.”
Riwayat Imam al-Bukhari (7409)
Berdasarkan kepada takrifan di atas, kami berpendapat jika sekiranya ia mudah dibuang dan tidak memerlukan sebarang
operation
 atau pembedahan, maka seelok-eloknya dibuang. Sebaliknya, jika ianya sukar dibuang dan kedudukannya adalah di dalam rahim atau di pangkalnya, maka tidak mengapa untuk ditinggalkan di dalamnya. Ini kerana kita hanya membasuh yang zahir dan kewajipan mandi berlaku pada zahir tubuh badan sahaja.
Wallahua’lam.
Bertarikh: 22 Jun 2023 bersamaan 3 Zulhijjah 1444 H


#1878: Lembu Besar Belum Cukup Dua Tahun atau Gugur Giginya Sebagai Haiwan Korban

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Assalamualaikum w.b.t. Saya ada satu soalan. Lembu besar belum cukup dua tahun atau belum gugur giginya, adakah boleh dijadikan sebagai haiwan korban? Terima kasih.
Jawapan:
Waalaikumussalam w.b.t.
Alhamdulillah, segala puji bagi Allah SWT, selawat dan salam kepada junjungan besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Pada asasnya, korban hanya sah dengan unta, lembu kambing dan biri-biri. Hal ini berdasarkan firman Allah SWT:
وَلِكُلِّ أُمَّةٍ جَعَلْنَا مَنسَكًا لِّيَذْكُرُوا اسْمَ اللَّهِ عَلَىٰ مَا رَزَقَهُم مِّن بَهِيمَةِ الْأَنْعَامِ
Maksudnya:
“
Dan bagi tiap-tiap umat, Kami syariatkan ibadat menyembelih korban (atau lain-lainnya) supaya mereka menyebut nama Allah sebagai bersyukur akan pengurniaan-Nya kepada mereka; binatang-binatang ternak yang disembelih itu.
”
(Surah al-Haj: 34)
Begitu juga tidak terdapat hadith Nabi SAW atau kata-kata sahabat yang menunjukkan bahawa yang dijadikan korban selain daripada binatang-binatang tersebut. (Lihat
al-Fiqh al-Manhaji
, 1/233).
Selain daripada itu, Imam al-Baghawi juga ada menyatakan, lafaz “بَهِيمَة” (haiwan) diikat dengan lafaz “النَّعَم” (ternakan) kerana ada daripada haiwan yang bukan daripada jenis haiwan ternakan seperti kuda, baghal dan keldai. Oleh itu, tidak boleh menyembelihnya sebagai korban. (Lihat
Ma‘alim al-Tanzil
, 5/385).
Selain itu, di antara perkara yang perlu dititikberatkan juga ialah berkenaan syarat-syarat haiwan korban. Binatang korban tersebut tidak cacat yang menyebabkan kurang dagingnya. Oleh itu, tidak sah haiwan korban yang terlalu kurus, sangat tempang, buta sebelah mata, berpenyakit atau putus sebahagian telinganya.
Hal ini berdasarkan hadith, daripada al-Barra’ bin Azib R.A, daripada Rasulullah SAW, Baginda bersabda:
أَرْبَعٌ لاَ تُجْزِيْ فِي الأَضَاحِي: الْعَوْرَاءُ بَيِّنٌ عَوَرُهَا وَالْمَرِيضَةُ بَيِّنٌ مَرَضُهَا وَالْعَرْجَاءِ بَيِّنٌ عَرَجُهَا وَلاَ الْعَجْفَاءُ الَّتِى لاَ تُنْقِ
Maksudnya:
“
Empat perkara yang menyebabkan binatang tidak sah dijadikan korban ialah binatang yang jelas buta sebelah matanya, penyakit yang nyata, jelas tempangnya, dan terlalu kurus hingga menampakkan tulang.
”
Riwayat al-Tirmizi (1497); riwayat Abu Daud (2802)
Setiap perkara yang menyebabkan binatang itu kurus dan kurang dagingnya hendaklah diqiaskan kepada kempat-empat kecacatan tersebut. (Lihat
 al-Fiqh al-Manhaji
, 1/234).
Selain daripada itu, disyaratkan bagi haiwan korban tersebut tidak kurang daripada umur minimum, dan ia adalah berbeza-beza mengikut jenisnya. Bagi umur unta yang hendak dijadikan sebagai korban disyaratkan tidak kurang daripada lima tahun dan telah masuk tahun keenam. Manakala umur lembu dan kambing (
ma‘iz
) yang hendak dijadikan sebagai korban pula disyaratkan tidak kurang daripada dua tahun dan telah masuk tahun ketiga. Seterusnya bagi umur biri-biri (
dha’nu
) yang hendak dijadikan sebagai korban pula disyaratkan tidak kurang daripada setahun dan telah masuk tahun kedua melainkan dibolehkan untuk menyembelihnya sebagai korban sebelum cukup setahun apabila telah tanggal gigi hadapannya. (Lihat
al-Mu‘tamad fi al-Fiqh al-Syafi‘i
, 2/481;
al-Fiqh al-Manhaji
, 1/233).
Keharusan menyembelih biri-biri tersebut adalah berdasarkan kepada hadith:
ضحُّوا بالجذَعِ منَ الضأْنِ فإنّهُ جائِزٌ
Maksudnya:
 “
Sembelihlah sebagai korban dengan jaza‘ (iaitu yang berumur 8 ke 9 bulan) daripada biri-biri, kerana hal itu dibolehkan.
”
Riwayat Ahmad (27072) dan al-Tabarani (397)
Hal ini juga berdasarkan hadith, daripada Abu Hurairah R.A berkata, aku mendengar Rasulullah SAW bersabda:
نِعْمَتِ الأُضْحِيَّةُ الْجَذَعُ مِنَ الضَّأْنِ
Maksudnya:
“
Biri-biri yang paling baik dibuat korban ialah yang berumur 8 ke 9 bulan.
”
Riwayat al-Tirmizi (1499) dan Ahmad (9739)
Begitu juga terdapat riwayat daripada Jabir R.A, katanya: Rasulullah SAW bersabda:
لا تَذْبَحوا إلا مُسِنَّةً، إلا أن يَعسُرَ عليكم فتذبَحوا جَذَعةً من الضَّأن
Maksudnya:
 “
Janganlah kamu menyembelih (sebagai haiwan korban) melainkan musinnah, kecuali kamu susah untuk mendapatkannya maka sembelihlah anak biri-biri (iaitu jaza‘ah yang telah tanggal gigi hadapannya yang berumur 8 ke 9 bulan).
”
Riwayat Muslim (1963) dan Abu Daud (2797)
Imam al-Nawawi ketika mensyarahkan hadith di atas menyebutkan,
musinnah
 ialah
thaniyyah
 (umur tertentu) dan ke atas bagi unta, lembu dan kambing. Ini jelas menunjukkan bahawa tidak menyembelih korban dengan
jaza‘
 selain daripada biri-biri dalam apa-apa keadaan sekalipun. Perkara ini telah disepakati oleh ulama sebagaimana dinukilkan oleh al-Qadhi ‘Iyadh. Namun al-‘Abdari dan selainnya daripada kalangan ashab kami menukilkan daripada al-Auza‘i yang berpendapat bahawa sah korban dengan
jaza‘
 daripada unta, lembu, kambing (
ma‘iz
) dan biri-biri, serta dinukilkan juga perkara ini daripada ‘Ata’.
Adapun
jaza‘
daripada biri-biri (
dha’nu
), mazhab kami (syafi‘i) dan mazhab ulama keseluruhannya berpendapat ia adalah dibolehkan, tidak kira ada haiwan selainnya (sebagai ganti) ataupun tidak. Mereka juga menukilkan daripada Ibn Umar dan al-Zuhri yang berpendapat tidak sah korban dengan
jaza‘
daripada biri-biri apabila ada haiwan lain sebagai gantinya. Kedua-duanya berhujah berdasarkan kepada zahir hadith ini.
Walau bagaimanapun, jumhur ulama memahami hadith ini sebagai suatu galakan dan keutamaan (
afdhaliyyah
). Dalam erti kata lain, digalakkan (sunat) untuk kamu tidak menyembelih sebagai korban melainkan
musinnah
(yang cukup umurnya). Akan tetapi jika kamu susah untuk mendapatkannya, maka boleh menyembelih
jaza‘ah
 daripada biri-biri. Jadi, di sana tidak terdapatnya larangan yang jelas bagi
jaza‘ah
daripada biri-biri dan ia tidak sah bagi suatu keadaan. Sebaliknya umat telah bersepakat bahawa hadith tersebut tidak difahami dengan zahirnya semata-mata kerana jumhur ulama membolehkan untuk korban dengan
jaza‘
 daripada biri-biri dengan adanya haiwan lain selainnya (sebagai ganti) ataupun tidak. (Lihat
al-Minhaj Syarh Sahih Muslim
, 13/117).
Umur
thaniyyah
 atau
musinnah
 bagi unta ialah genap lima tahun dan sudah masuk tahun keenam. Manakala bagi lembu pula ialah genap dua tahun dan sudah masuk tahun ketiga, dan bagi biri-biri pula ialah genap setahun dan sudah masuk tahun kedua. (Lihat
al-Mufassal fi Ahkam al-Udhiyyah
, hlm. 62).
Kesimpulannya
Berdasarkan kepada soalan yang diajukan di atas,
kami berpendapat bahawa lembu yang umurnya kurang dari dua tahun tidak sah untuk dijadikan sebagai haiwan korban kerana ia tidak memenuhi syarat-syarat sah haiwan korban sekalipun saiznya lebih besar daripada lembu yang lain.
Syarat sah bagi haiwan korban lembu selain selamat daripada kecacatan yang mengurangkan dagingnya hendaklah berumur tidak kurang daripada dua tahun dan telah masuk tahun ketiga.
Semoga Allah SWT memberikan kepada kita kekuatan untuk beribadah kepada-Nya di samping kefahaman yang jelas dalam beragama. Ameen.
Wallahu a‘lam.
Bertarikh: 22 Jun 2023 bersamaan 3 Zulhijjah 1444 H


#1879: Korban dengan Alpaka

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Assalamualaikum w.b.t. Bolehkah seseorang itu melakukan ibadah korban dengan alpaka? Mohon pencerahan. Terima kasih.
Jawapan:
Waalaikumussalam w.b.t.
Alhamdulillah, segala puji bagi Allah SWT, selawat dan salam kepada junjungan besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kami mulakan dengan firman Allah SWT:
فَصَلِّ لِرَبِّكَ وَانْحَرْ
Maksudnya:
 “Maka dirikanlah sembahyang kerana Tuhanmu dan berkorbanlah (sebagai bersyukur).”
(Surah al-Kauthar: 2)
Maksud ‘berkorbanlah’ di dalam ayat tersebut mengikut pendapat yang paling sahih ialah mengorbankan atau menyembelih binatang-binatang korban. Hal ini sepertimana yang disebut di dalam tafsir Imam Ibn Kathir: “
Yang benar bahawa yang dimaksudkan dengan al-Nahr adalah menyembelih korban, iaitu menyembelih unta dan sejenisnya
.” (Lihat
Tafsir al-Quran al-‘Azim
, 4/556).
Definisi alpaka
Menurut
Kamus Dewan Edisi Keempat
, alpaka ialah sejenis haiwan mamalia di Amerika Selatan yang rupanya seakan-akan llama dan bulunya yang panjang dapat dijadikan bahan pakaian.
[1]

Gambar di atas: Alpaka
Secara umumnya,
alpaka ialah haiwan ragut di Amerika Selatan yang berkaitan dengan unta. Dari segi pengelasan saintifik, alpaka tergolong dalam famili
Camelidae
.
 la diternak untuk bulunya yang halus. Kadangkala anaknya disembelih untuk dagingnya, alpaka hidup di kawasan pergunungan di Peru dan Bolivia, la hidup biak pada ketinggian dari 4000 hingga 5000 meter di atas aras laut. Darah alpaka adalah efisien untuk membawa oksigen yang berkurangan di altitud tinggi. Alpaka menyerupai llama. Kedua-dua haiwan ini dipercayai berketurunan guanako, sejenis haiwan liar di Pergunungan Andes. Alpaka tidak lagi mempunyai bulu yang lebih panjang dan jauh lebih baik mutunya daripada llama. Alpaka juga adalah saudara dekat vikuna liar yang berbulu yang hidup di Andes.
Tinggi alpaka kurang sedikit daripada 1.2 meter pada paras bahu. la mempunyai bulu tebal berwarna hitam, putih atau perang yang tumbuh dari 20 hingga 60 sentimeter panjangnya. Bulunya lebih lurus dan lebih halus lagi daripada bulu biri biri. la membekalkan salah satu serat terbaik untuk membuat kain yang panas dan lembut. Pemilik alpaka biasanya menggunting bulu alpaka setiap tahun. Mereka mendapat sebanyak tiga kilogram bulu daripada sesetengah alpaka. Bolivia dan Peru menjadi pengeluar bulu alpaka yang terpenting di dunia. la mengeksport sebahagian daripadanya ke Amerika Syarikat dan Eropah untuk dibuat kain. Selebihnya ditenun di rumah dan sering kali dibuat sebai. Orang Asli di Peru menternak alpaka dan membuat kain daripada bulunya sejak beratus-ratus tahun sebelum orang Eropah tiba di Amerika Selatan. Banyak kain yang dinamakan alpaka sebenarnya mengandungi bulu biri-biri dan kapas dan mempunyai sedikit sahaja atau tiada bulu alpaka. (Lihat
Ensiklopedia Dunia
, terj. DBP, 1/332-333).
Alpaka tergolong dalam jenis haiwan herbivor. Ia meragut rumput segar di ladang, jerami, dan kadang-kadang kulit kayu atau daun pokok. Petani kadang-kadang menambah rumput kering dengan bahan tambahan pemakanan yang direka untuk situasi khas, seperti kehamilan dan menyusui. Selain itu, alpaka juga dikenali sebagai haiwan yang mudah dijaga kerana ia tidak makan banyak.
[2]
Berkenan hukum memakannya, kami telah membahaskannya dalam artikel kami dalam Ahkam Syar‘iyyah yang bertajuk:
#806: Memakan Alpaka.
[3]
Berbalik kepada soalan yang diajukan, pada asasnya, aturan dalam pelaksanaan ibadah korban telah pun ditetapkan oleh syariat dengan jelas. Bagi pelaksanaan ibadah korban, telah diletakkan syarat haiwan-haiwan tertentu dalam melaksanakan ibadah ini iaitu unta, lembu (termasuk kerbau) dan kambing (termasuk biri-biri dan kibasy) serta jenis-jenisnya. Selain daripada tiga jenis haiwan tersebut, tidak pernah dinukilkan pula daripada Nabi SAW dalam melakukan ibadah korban.
Para ulama telah bersepakat menyatakan bahawa binatang-binatang yang boleh dibuat korban ialah binatang-binatang yang termasuk dalam kategori
bahimah al-an‘am
 (haiwan ternakan) yang diwajibkan zakat iaitu unta, lembu (termasuk kerbau) dan kambing (termasuk biri-biri dan kibasy).
Allah SWT berfirman:
وَلِكُلِّ أُمَّةٍ جَعَلْنَا مَنسَكًا لِّيَذْكُرُوا اسْمَ اللَّـهِ عَلَىٰ مَا رَزَقَهُم مِّن بَهِيمَةِ الْأَنْعَامِ
Maksudnya:
 “Dan bagi tiap-tiap umat telah Kami syariatkan penyembelihan (korban), supaya mereka menyebut nama Allah terhadap
bahimatul an‘am
 (binatang ternakan) yang telah direzekikan Allah kepada mereka.”
(Surah al-Hajj: 34)
Imam al-Baghawi berkata: Lafaz “بَهِيمَة” (haiwan) diikat dengan lafaz “النَّعَم” (ternakan) kerana ada daripada haiwan yang bukan daripada jenis haiwan ternakan seperti kuda, baghal dan keldai. Oleh itu, tidak boleh menyembelihnya sebagai korban. (Lihat
Ma‘alim al-Tanzil
, 5/385).
Imam al-Syaukani pula menyebutkan, ini mengisyaratkan bahawa haiwan korban hanya berupa binatang ternakan, tidak yang lain. (Lihat
Fath al-Qadir
, 3/535). Binatang ternakan (بَهِيمَة الْأَنْعَام) bermaksud unta, lembu dan kambing (termasuk segala jenis-jenisnya). Ini telah diketahui dan masyhur dalam kalangan orang-orang Arab. Selain itu, ini juga merupakan pendapat al-Hasan, Qatadah dan lain-lain. (Lihat
Tafsir al-Quran al-‘Azim
, 5/9).
Tambahan pula, hal ini telah dinukilkan wujudnya
ijma‘
(kesepakatan) dalam perkara ini oleh Imam al-Nawawi, Ibn  ‘Abd al-Bar, Ibn Hazm dan selainnya. Imam al-Nawawi menyebutkan, syarat sah dalam korban ialah haiwan korban hendaklah berasal daripada haiwan ternakan iaitu unta, lembu dan kambing. Termasuk juga pelbagai jenis unta, semua jenis lembu dan semua jenis kambing iaitu kibas,
ma‘iz
(kambing jantan) dan sejenisnya. Manakala selain haiwan ternakan seperti rusa dan keldai adalah tidak sah sebagai haiwan korban, sama ada daripada yang jantan mahupun yang betina – tanpa ada perselisihan ulama. Tidak ada khilaf sama sekali mengenai hal ini menurut kami. Selain itu, hasil daripada percampuran (perkahwinan) antara rusa dan kambing juga tidaklah sah sebagai haiwan korban kerana ia tidak termasuk dalam kategori haiwan ternakan. (Lihat
al-Majmu‘ Syarh al-Muhazzab,
 8/365).

Kesimpulannya
Oleh itu, berdasarkan kepada kenyataan di atas, jelaslah bahawa disyaratkan haiwan korban itu berupa ‘haiwan ternakan’, dan haiwan ternakan yang dimaksudkan ialah kambing, lembu dan unta serta termasuklah jenis-jenisnya sahaja. Justeru,
kami berpendapat bahawa boleh berkorban dengan alpaka kerana ia termasuk daripada jenis unta dan tergolong dalam keluarga
Camelidae
.
Begitu juga sebahagian negara telah menjadikannya sebagai haiwan ternakan yang berkurun-kurun lamanya. Selain itu, alpaka juga menjadi makanan bagi sesetengah tempat, di samping memanfaatkan bulunya.
Semoga Allah SWT memberikan kepada kita kekuatan untuk beribadah kepada-Nya di samping kefahaman yang jelas dalam beragama. Amin.
Wallahu a‘lam.
[1]
 Lihat

https://prpm.dbp.gov.my/cari1?keyword=alpaka
. Diakses pada 30 Mac 2022.
[2]
 Lihat

https://a-z-animals.com/animals/alpaca/
. Diakses pada 30 Mac 2022.
[3]
 Lihat

https://maktabahalbakri.com/806-memakan-alpaka/
. Diakses pada 12 Jun 2023.
Bertarikh: 22 Jun 2023 bersamaan 3 Zulhijjah 1444 H


#1880: Kiraan Bagi Bilangan Puasa Yang Ditinggalkan Dan Tidak Diketahui

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan
 :
Assalamualaikum Dato Seri, saya nak tanya bagaimana saya sebagai anak hendak membayarkan fidyah puasa orang tua tetapi tidak diketahui bilangan hari yang ditinggal dan bila ia ditinggalkan. Adakah saya perlu membayarkan fidyah mereka?
Jawapan
:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Definisi Fidyah
Fidyah ialah sesuatu yang dibayar untuk menebus diri, baik berbentuk harta atau tindakan lain yang dilakukan kerana kekurangan dalam salah satu amal ibadah.
Dalil Pensyariatan Fidyah
Firman Allah SWT:
أَيَّامًا مَعْدُودَاتٍ ۚ فَمَنْ كَانَ مِنْكُمْ مَرِيضًا أَوْ عَلَىٰ سَفَرٍ فَعِدَّةٌ مِنْ أَيَّامٍ أُخَرَ ۚ وَعَلَى الَّذِينَ يُطِيقُونَهُ فِدْيَةٌ طَعَامُ مِسْكِينٍ ۖ فَمَنْ تَطَوَّعَ خَيْرًا فَهُوَ خَيْرٌ لَهُ ۚ وَأَنْ تَصُومُوا خَيْرٌ لَكُمْ ۖ إِنْ كُنْتُمْ تَعْلَمُونَ
Maksudnya
: “
(Puasa yang diwajibkan itu ialah beberapa hari yang tertentu; maka sesiapa di antara kamu yang sakit, atau dalam musafir, (bolehlah ia berbuka), kemudian wajiblah ia berpuasa sebanyak (hari yang dibuka) itu pada hari-hari yang lain; dan wajib atas orang-orang yang tidak terdaya berpuasa (kerana tua dan sebagainya) membayar fidyah iaitu memberi makan orang miskin. Maka sesiapa yang dengan sukarela memberikan (bayaran fidyah) lebih dari yang ditentukan itu, maka itu adalah suatu kebaikan baginya; dan (walaupun demikian) berpuasa itu lebih baik bagi kamu daripada memberi fidyah), kalau kamu mengetahui.”
(Surah al-Baqarah: 184)
Al-Alusi ketika menafsirkan ayat ini beliau menyebut : Barangsiapa yang mampu untuk berpuasa tetapi dia berbuka maka wajib ke atasnya memberi makan kepada fakir miskin dengan kadar makanan asasi pada setiap hari iaitu setengah sa’(gantang) gandum atau satu gantang daripada makanan-makanan yang lain mengikut kiraan ahlul I’raq atau satu gantang mengikut kiraan ahlul Hijaz. (Lihar
Ruh al-Ma’ni
,14/212)
Hadith daripada Abdullah bin Umar r.a. bahawa Rasulullah SAW bersabda:
مَنْ مَاتَ وَعَلَيْهِ صِيَامُ شَهْرٍ فَلْيُطْعَمْ عَنْهُ مَكَانَ كُلِّ يَوْمٍ مِسْكِينًا
Maksudnya
:
“Sesiapa yang mati sedangkan dia masih mempunyai puasa Ramadan, hendaklah diberi makan seorang miskin bagi setiap hari yang ditinggalkannya.”

Riwayat al-Tirmizi (718) dan Ibnu Majah (1757)
Untuk mengetahui perbahasan yang lebih lanjut berkaitan fidyah bolehlah merujuk artikel kami yang bernombor  1747: Gandaan Fidyah.[1]
Menjawab bagi persoalan di atas dalam isu ini kami nyatakan bahawa perlu menanyakan sendiri sekiranya ibu bapa yang  masih hidup dan sekiranya dia telah meninggal dunia kita perlu bertanya kepada orang yang banyak menjaga mereka contohnya bertanya dikalangan  adik beradik yang banyak bersamanya ketika masih hidup dan bincangkan hal yang demikian.Jadi disini kami cadangan supaya kita lakukan tiga anggaran.Yang pertama adalah anggaran   yang paling banyak contohnya 25 hari, yang kedua paling sedikit 10 hari dan yang ketiga adalah pertengahan.Di sini kita tengok julat perbezaan antara yang paling banyak dan yang paling sedikit adalah 15 hari. Maka di situ kita letakkan kiraan dalam 15 hari. Namun,sebaiknya kita lebihkan kiraan tersebut contohnya 20 hari jadi itulah kiraan yang kita anggarkan.Dalam bab ini saya lebih suka menggunakan perkara yang disebut sebagai
ihtiyat
(الاحْتِيَاط) (langkah berjaga-jaga) .Sekiranya kiraan tersebut lebih dari anggaran maka kita anggaplah fidyah yang lebih itu sebagai sedekah.
Akhir kalam, Semoga Allah SWT memberi kefahaman kepada kita dalam mengamalkan segala suruhan dan menjauhi segala larangan-Nya. Kami akhiri dengan doa:
اللَّهُمَّ إِنَّا نَسْأَلُكَ عِلْمًا نَافِعًا، وَرِزْقًا طَيِّبًا، وَعَمَلاً مُتَقَبَّلاً
Maksudnya:
“Ya Allah, kami memohon kepada-Mu ilmu yang bermanfaat, rezeki yang baik dan amalan yang diterima.”

[1]

https://maktabahalbakri.com/1747-gandaan-fidyah/
Disemak pada 12 Jun 2023.
Bertarikh: 22 Jun 2023 bersamaan 3 Zulhijjah 1444 H


#1881: Mendengar Lagu Cinta

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan
 :
Assalamualaikum w.b.t Dato’ Seri. Saya ingin bertanya, apakah hukum mendengar lagu cinta?
Jawapan
:
Waalaikumussalam w.b.t
Alhamdulillah, segala puji bagi Allah SWT, selawat dan salam kepada junjungan besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga hari kiamat.
Kami mulakan dengan firman Allah SWT:
Firman Allah Taala:
وَمِنَ النَّاسِ مَن يَشْتَرِي لَهْوَ الْحَدِيثِ لِيُضِلَّ عَن سَبِيلِ اللَّهِ بِغَيْرِ عِلْمٍ وَيَتَّخِذَهَا هُزُوًا ۚ أُولَٰئِكَ لَهُمْ عَذَابٌ مُّهِينٌ
Maksudnya: “
Dan ada di antara manusia: orang yang memilih serta membelanjakan hartanya kepada cerita-cerita dan perkara-perkara hiburan yang melalaikan; yang berakibat menyesatkan (dirinya dan orang ramai) dari ugama Allah dengan tidak berdasarkan sebarang pengetahuan; dan ada pula orang yang menjadikan agama Allah itu sebagai ejek-ejekan; merekalah orang-orang yang akan beroleh azab yang menghinakan.”
(Surah Luqman, 31:6)
Imam al-Ghazali Rahimahullah mengkategorikan nyanyian dan lirik yang diharamkan oleh Syarak sebagai nyanyian dan lirik yang merangsang syahwat dan membawa kepada maksiat seperti zina dan arak.
“Faktor (yang membuatkan sesebuah lagu itu haram) ialah susunan suara itu iaitu liriknya. Jika terdapat dalamnya kata-kata yang kotor, keji, cercaan atau pendustaan terhadap Allah Taala dan Rasul-Nya SAW, atau ke atas para sahabat R.Anhum – sepertima mana yang diratibkan golongan Rafidhah dalam makian mereka terhadap para sahabat dan selain daripada mereka, maka mendengar lirik berkenaan adalah haram sama ada dilagukan atau tidak dilagukan, kerana orang yang mendengar bersubahat dalam dosa sama seperti orang yang melantunkannya.
Begitu juga (haramnya) jika dalam lagu itu diceritakan sifat-sifat peribadi perempuan yang khusus, maka hal ini tidak dibolehkan kerana menceritakan peribadi wanita yang khusus di hadapan ramai lelaki.Adapun ke atas orang yang mendengar, maka jangan dikhayalkan sifat-sifat berkenaan bagi wanita tertentu. Sekiranya dikhayalkan jua, maka khayalkan pada yang halal baginya seperti isteri atau hamba perempuannya. Maka jika dikhayalkan akan perempuan ajnabi maka dia melakukan maksiat dengan khayalan dan fikiran itu. Sesiapa yang memiliki sifat sebegini maka hendaklah dia menjauhkan terus diri daripada mendengar lagu.”
Rujuk
Ihya’ Ulum al-Din
 (2/282)
Menjawab bagi persoalan di atas, pertama kali kata ulama tidak menjadi satu kesalahan untuk mendengar lagu cinta  tetapi ada beberapa yang perlu diperincikan sama ada pada lagu,alat dan perkara-perkara yang berkaitan dengannya.Dalam isu ini, mendengar lagu cinta ini saya pecahkan kepada dua.Yang pertama apa hasil atau natijah yang diperolehi selepas mendengar lagu tersebut ? Adakah seseorang apabila mendengar lagu tersebut akan membawanya melakukan kemaksiatan atau terangan-angan dan berada dalam khayalannya sahaja? Maka yang demikian tidak dibolehkan.Namun, sekiranya natijahnya membawa kepada cinta kepada Allah SWT dan Rasul SAW atau kepada sesama manusia maka ia diperbolehkan.Sebagai contoh, kita menghayati lagu atau ucapan para sahabat kepada Rasulullah SAW
طَلَعَ الْبَدْرُ عَلَيْنَا

مِنْ ثَنِيَّاتِ الْوَدَاعِ
وَجَبَ الشُّكْرُ عَلَيْنَا

مَا دَعَا لِلَّهِ دَاعٍ
Lagu tersebut merupakan tanda betapa cintanya sahabat kepada Nabi Muhammad SAW.Mengikut pandangan ulama ucapan tersebut dizahirkan ketika  Nabi SAW dan para sahabat pulang daripada perang tabuk.Kita melihat bahasa-bahasa yang digunakan para sahabat menunjukkan kecintaan yang amat kepada Rasulullah SAW.
Di sini kami sertakan Muzakarah Jawatankuasa Fatwa Majlis Kebangsaan Bagi Hal Ehwal Kali ke-2 pada 12-13 Mei 1981 telah membincangkan mengenai Hukum Nasyid dan Pancaragam. Muzakarah telah memutuskan
Nyanyian yang senikatanya baik, tidak lucah, tidak biadap dan tidak mendorong kepada maksiat, tidak bercampur gaul antara lelaki dengan perempuan dan tidak membawa kepada fitnah adalah harus;
Jika nyanyian seni katanya tidak baik, lucah, biadap, mendorong kepada maksiat, bercampur gaul lelaki dengan perempuan dan membawa kepada fitnah maka nyanyian itu adalah haram;
Pancaragam yang melalaikan hukumnya haram;
Mendengar nyanyian dan pancaragam adalah harus dengan syarat; senikatanya baik, tidak lucah, tidak biadap, tidak bercampur lelaki dan perempuan dalam keadaan yang tidak menimbulkan fitnah; dan
Menyanyi untuk menimbulkan semangat jihad adalah harus.
Justeru, kami katakan jika menepati syarat-syarat dan tidak melaghakan maka hukumnya adalah harus untuk mendengarnya.
 Wallahua’lam
Bertarikh: 22 Jun 2023 bersamaan 3 Zulhijjah 1444 H


#1882: Penggunaan Serbuk Buah Pala

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Assalamualaikum w.b.t Dato’ Seri. Saya ada terbaca mengenai perbezaan pendapat mengenai hukum penggunaan serbuk buah pala. Ada yang mengharamkan kerana kesan halusinasi, dan ada yang menghalalkan selagi diguna dalam kuantiti minimal. Memandangkan serbuk buah pala digunakan secara meluas dalam masakan, bakeri dan pastri, mohon diberi penjelasan mengenai hukum penggunaan bahan tersebut.

Jawapan:
Waalaikumussalam w.b.t
Alhamdulillah, segala puji bagi Allah SWT, selawat dan salam kepada junjungan besar Nabi Muhammad SAW, ahli keluarga baginda SAW, sahabat baginda SAW serta orang-orang yang mengikuti jejak langkah baginda SAW.
Pertamanya, kami katakan terlebih dahulu bahawa asal kepada setiap sesuatu itu adalah harus selagi mana ia tidak termasuk di dalam perkara yang diharamkan atau ditegah oleh syara’ seperti najis dan sebagainya. Ini berdasarkan umum kaedah fiqhiyyah:
الْأَصْلُ فِي الْأَشْيَاءِ الْإِبَاحَةُ
Maksudnya:
“Asal pada sesuatu perkara adalah harus.”
Melihat kepada persoalan yang ditanyakan, sebaiknya kita ketahui terlebih dahulu apa itu buah pala dan manfaatnya pada pengguna. Buah pala boleh diperoleh daripada benih pokok pala, dan nama saintifiknya adalah
Myristica fragrans.
Antara proses yang dilakukan sebelum mengisarnya dan menggunakannya dalam bentuk serbuk, bijinya dikeringkan terlebih dahulu secara perlahan-lahan di bawah cahaya matahari dalam tempoh selama enam hingga lapan minggu. ia mengecut daripada biji benih yang keras sehinggalah lapisan kernel di dalamnya boleh menghasilkan bunyi apabila digoncang kerana telah kering sepenuhnya.
Buah pala mempunyai manfaatnya yang tersendiri, antara adalah ia mengandungi antioksidan yang baik, mempunyai sifat anti-radang, mempunyai sifat anti-bakteria, minyaknya mampu berfungsi sebagai analgesik dan memberikan kelegaan, boleh melegakan insomnia, dan lain-lain.[1]
Sekalipun buah pala mempunyai manfaat dan khasiat yang tertentu, perlu juga merujuk kepada pakar perubatan jika pengambilannya adalah untuk tujuan rawatan atau melegakan penyakit yang dialami.
Manakala penggunaannya dalam pastri dan bakeri seperti yang dinyatakan di dalam persoalan, jika kuantitinya adalah bersesuaian dan tidak mendatangkan kesan yang buruk pada orang lain, maka hukumnya adalah diharuskan.
Dikatakan bahawa buah pala ini mengandungi
myristicin
. Jika kuantiti kandungan ini diambil secara berlebihan, ia boleh mengakibatkan keracunan toksin. Antara kesannya boleh menyebabkan simptom yang serius, seperti degupan jantung yang pantas, mual, muntah-muntah, dan fikiran yang terganggu.[2]
Kesimpulan
Kami katakan, jika diketahui bahawa buah pala akan mendatangkan kemudharatan dalam kuantiti yang banyak, maka perlu dijauhi. Allah SWT berfirman:
وَلَا تُلْقُوا بِأَيْدِيكُمْ إِلَى التَّهْلُكَةِ
Maksudnya:
“Dan janganlah kamu sengaja mencampakkan diri kamu ke dalam bahaya kebinasaan.”
(Surah al-Baqarah: 195)
Jika ia digunakan dengan kuantiti yang banyak di dalam masakan, yang diyakini mampu mendatangkan mudharat pada orang lain, maka ia ditegah oleh syara‘ berdasarkan sebuah hadith yang diriwayatkan daripada Ibn ‘Abbas R.Anhuma bahawa Rasulullah SAW bersabda:
لاَ ضَرَرَ وَلاَ ضِرَارَ
Maksudnya:
“Tidak ada kemudaratan dan tidak boleh membuat kemudaratan.”
Riwayat Ahmad (2865) dan Ibn Majah (2340)
Wallahu a‘lam
[1]
 Lihat

https://hellodoktor.com/pemakanan/fakta-nutrisi/buah-pala-rempah-berharga/
. Disemak pada 12 Jun 2023.
[2]
 Lihat

https://hellodoktor.com/pemakanan/fakta-nutrisi/buah-pala-rempah-berharga/
. Disemak pada 12 Jun 2023.
Bertarikh: 22 Jun 2023 bersamaan 3 Zulhijjah 1444 H


#1883: Berkahwin dengan Pilihan Ibu Bapa

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Adakah menikahi dengan calon isteri pilihan ibu (walaupun hakikatnya saya tiada rasa cinta) itu salah satu cara berbakti kepada ibu saya. Dan jika saya enggan, adakah dikira derhaka?

Jawapan:
Alhamdulillah, segala puji bagi Allah SWT, selawat dan salam kepada junjungan besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Islam menggalakkan umatnya supaya berkahwin kerana perbuatan itu merupakan Sunnah Baginda Nabi SAW. Selain itu perkahwinan juga terdapat pelbagai kebaikan dan faedah, sama ada kepada individu mahupun masyarakat. Hal ini seperti yang disebut di dalam hadis yang diriwayatkan daripada Abu Ayyub RA, Sabda Nabi SAW:
أَرْبَعٌ مِنْ سُنَنِ الْمُرْسَلِينَ: الْحَيَاءُ، وَالتَّعَطُّرُ، وَالسِّوَاكُ، وَالنِّكَاحُ
Maksudnya
: “
Empat perkara yang merupakan sunnah para rasul, iaitu sifat malu, berwangi-wangian, bersugi dan nikah.”
Riwayat al-Tirmizi (1080) dan Ahmad (23628)
Berbalik kepada soalan di atas, kami nyatakan sebagai ibu bapa, sudah tentu mereka mahukan yang terbaik untuk anaknya. Mereka lebih makan garam dalam menempuh liku-liku kehidupan ini. Oleh itu, sebaiknya selagi mana ia bukan suatu perkara yang dilarang oleh syarak, maka patuhilah saranan ibu bapa saudara. Bahkan, keredhaan Allah juga pada keredhaan ibu bapa dan di situ juga menentukan keberkatan hidup. Sabda Nabi SAW:
 رِضَا اَللَّهِ فِي رِضَا اَلْوَالِدَيْنِ, وَسَخَطُ اَللَّهِ فِي سَخَطِ اَلْوَالِدَيْنِ
Maksudnya
: “
Keredhaan Allah pada keredhaan kedua ibu bapa, kemurkaan Allah pada kemurkaan kedua ibu bapa.”
Riwayat al-Tirmizi (1900), Ibn Hibban (2026)
Oleh itu, secara hukumnya, seorang lelaki itu tidak memerlukan keizinan wali untuk bernikah. Pernikahan juga sah tanpa izin daripada kedua orang tuanya. Namun, kami juga ingin menasihati, agar perbincangan yang baik bersama dengan ibu bapa hendaklah dilakukan sebelum memilih calon. Hal ini kerana hubungan kekeluargaan sangatlah penting untuk dijaga supaya dengan pernikahan tersebut, tidak menimbulkan permasalahan yang rumit dalam hubungan kekeluargaan pada masa akan datang.
Begitu juga nasihat kami kepada ibu bapa di luar sana agar lebih bersifat terbuka dan mementingkan calon yang lebih beragama daripada ciri-ciri lain. Ini sepertimana hadith yang diriwayatkan oleh Abu hatim al-Muzani RA, bahawa Nabi SAW bersabda:
إِذَا جَاءَكُمْ مَنْ تَرْضَوْنَ دِينَهُ وَخُلُقَهُ فَأَنْكِحُوهُ إِلاَّ تَفْعَلُوا تَكُنْ فِتْنَةٌ فِي الأَرْضِ وَفَسَادٌ
Maksudnya:

Jika datang kepada kalian seorang lelaki yang kamu redha akan agama dan akhlaknya, maka kahwinkanlah dia. Jika tidak, maka akan timbullah fitnah di atas muka bumi dan juga kerosakan.
Riwayat al-Tirmidzi (1085) dan al-Baihaqi (13863)
Kami juga ingin menyeru agar memperbanyakkan doa-doa yang baik, dan salah satu doa yang boleh kita amalkan bersama, agar dikurniakan pasangan yang baik ialah seperti yang diajarkan al-Quran:
رَبَّنَا هَبْ لَنَا مِنْ أَزْوَاجِنَا وَذُرِّيَّاتِنَا قُرَّةَ أَعْيُنٍ وَاجْعَلْنَا لِلْمُتَّقِينَ إِمَامًا
Maksudnya:

Wahai Tuhan kami, berilah kami beroleh dari isteri-isteri dan zuriat keturunan kami: perkara-perkara yang menyukakan hati melihatnya, dan jadikanlah kami imam ikutan bagi orang-orang yang (mahu) bertaqwa.
Wallahua`lam.
Bertarikh: 22 Jun 2023 bersamaan 3 Zulhijjah 1444 H


#1884: Bermain ‘Mesin Tikam

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Assalamualaikum w.b.t. Saya ada satu soalan. Bolehkah kita bermain atau membeli barang melalui mesin tikam seperti gambar di bawah ini?

Adakah permainan tersebut diharamkan kerana ada unsur judi atau lebih kepada jual beli sebab kalau kita masukkan duit,
confirm
 kita dapat barang, walaupun tak pasti barang apa? Mohon pencerahan. Terima kasih.
Jawapan:
Waalaikumussalam w.b.t.
Alhamdulillah, segala puji bagi Allah SWT, selawat dan salam kepada junjungan besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Capsule Vending Machine
atau lebih dikenali dalam masyarakat kita sebagai ‘mesin tikam’ adalah suatu permainan yang popular bagi kanak-kanak. Kanak-kanak yang ingin bermain mesin tersebut akan memasukkan sejumlah wang (biasanya duit syiling) ke dalamnya, lalu perlu memutarkan atau menekan sesuatu bagi membolehkan capsule di dalamnya keluar, seterusnya kanak-kanak itu berjaya memperoleh barang yang diletakkan dalam capsule tersebut. Barang-barang yang diletakkan dalam capsule itu juga berbeza-beza dari segi jenis dan nilainya. Justeru, pemain tidak ada pilihan dan hanya perlu menerima serta redha untuk mengambilnya walaupun mungkin barang tersebut nilainya tidak sepadan dengan bayaran yang telah dimasukkan bagi bermain permainan tersebut. Jika mahukan barang yang lain, maka pemain perlu memasukkan sekali lagi wang ke dalamnya dan terus bermain sehingga dapatlah capsule yang mengandungi barang yang diingini.
Secara umumnya, praktikal dalam permainan ini mempunyai unsur perjudian yang diharamkan oleh syariat agama Islam. Firman Allah SWT:
يَا أَيُّهَا الَّذِينَ آَمَنُوا إِنَّمَا الْخَمْرُ وَالْمَيْسِرُ وَالْأَنْصَابُ وَالْأَزْلَامُ رِجْسٌ مِنْ عَمَلِ الشَّيْطَانِ فَاجْتَنِبُوهُ لَعَلَّكُمْ تُفْلِحُونَ
Maksudnya: “
Wahai orang-orang yang beriman! Bahawa sesungguhnya arak, judi, pemujaan berhala, dan mengundi nasib dengan batang-batang anak panah, adalah (semuanya) kotor (keji) daripada perbuatan syaitan. Oleh itu, hendaklah kamu menjauhinya supaya kamu berjaya
.”
(Surah al-Ma’idah: 90)
Fakhruddin al-Razi dalam kitab tafsirnya, ketika membincangkan berkenaan hikmah daripada larangan dan pengharaman judi menyebut bahawa dosa dan keburukan kedua-duanya boleh membawa kepada kepada permusuhan, mengutuk-ngutuk dan pertelingkahan; serta merupakan suatu bentuk pengambilan harta orang lain secara batil. Di samping itu, ia juga melalaikan manusia daripada mengingati Allah SWT dan mengerjakan solat.
Beliau menjelaskan lagi, pertaruhan di dalam perjudian akan menimbulkan perasaan ingin cuba menang, terutama setelah mengalami kekalahan sehingga semua harta akhirnya habis digunakan untuk berjudi sehinggakan ada yang sanggup menggadaikan isteri dan anak-anak. Tentunya si kalah judi ini akan jatuh miskin dan menyimpan dendam kesumat terhadap lawannya yang telah menang dan merampas harta bendanya, sehingga berlakulah permusuhan dan benci-membenci yang berpanjangan di dalam masyarakat.
Dari segi agama pula, si penjudi akan jauh hatinya daripada mengingati Allah dan mengerjakan solat kerana disibukkan dengan harapan untuk menang, atau marah kerana kalah judi. Bahkan sekiranya dia menang sekalipun, nescaya kemenangannya itu akan terus menenggelamkannya dalam kesibukan demi kesibukan, sehingga dia tidak ingat selain daripada harta yang dimenanginya itu sahaja. (Lihat
Mafatih al-Ghaib
, 6/49 dan 12/82).
Tambahan lagi, pengarang
al-Fiqh al-Manhaji
 turut menyatakan, setiap permainan yang berdasarkan nasib dan yang membantutkan akal fikiran seperti permainan dadu, daun terup (yang mempunyai unsur pertaruhan) dan sebagainya adalah haram. Ini kerana permainan ini membiasakan diri untuk bergantung kepada nasib dalam setiap perkara yang dilakukan. Ini menjadikan mereka menyangka bahawa nasib adalah penentu segala-galanya dalam dunia ini. Permainan jenis ini sebenarnya memberi banyak kesan negatif kepada diri manusia. (Lihat
al-Fiqh al-Manhaji
, 8/146).
Selain daripada itu, konsep yang diketengahkan dalam permainan ‘mesin tikam’ ini juga adalah menafikan hak pembeli dalam memilih barangan yang dikehendakinya dan disukainya dengan harga yang setimpal dengan apa yang telah dibayar. Justeru, situasi ini adalah melanggar prinsip-prinsip jual-beli yang sepatutnya ada seperti
khiyar
(pilihan). Tambahan lagi, sebagaimana yang telah kami sebutkan di atas, ia dilihat mengandungi unsur jual beli yang dilarang iaitu unsur perjudian di mana merangkumi jual beli yang tidak menyatakan barangan yang dijual secara jelas.
Di antara bentuk jual beli yang dilarang yang dinyatakan oleh nas ialah jual beli
munabazah
(campak-mencampak) dan
mulamasah
(sentuh-menyentuh). Iaitu kedua-dua pihak berurusan dengan suatu barangan yang tidak ditentukan mana satu.  Dengan itu, apabila penjual mencampakkan mana-mana satu barangan atau pembeli menyentuh mana-mana satu barangan, barangan tersebutlah yang akan dijual. Termasuk dalam erti kata jual beli ini adalah menjual baju dalam gelap dan pembeli akan menyentuh tanpa melihat barangan yang ingin dibeli.
Begitu juga pembelian sesuatu barangan walaupun sudah ditentukan, tetapi dikira berlaku terus apabila sahaja barang tersebut dilempar atau disentuh. Jelas dalam contoh yang pertama,
wujud keadaan tidak mengetahui barangan yang dijual
. Sementara dalam contoh yang kedua,
wujud keadaan kehendak salah satu pihak dinafikan
. Ini kerana pembeli atau penjual tidak mengetahui sebaik sahaja sesuatu barang dicampak atau disentuh, pihak yang satu lagi mesti membeli atau menjual barang tersebut. (Lihat
al-Fiqh al-Manhaji
, 6/36).
Terdapat riwayat daripada Abu Sa‘id al-Khudri R.A, beliau berkata:
نَهَى رَسُولُ اللَّهِ صَلَّى اللهُ عَلَيْهِ وَسَلَّمَ عَنْ لِبْسَتَيْنِ وَعَنْ بَيْعَتَيْنِ، نَهَى عَنِ الـمُلاَمَسَةِ وَالـمُنَابَذَةِ فِي البَيْعِ. وَالـمُلاَمَسَةُ: لَمْسُ الرَّجُلِ ثَوْبَ الآخَرِ بِيَدِهِ بِاللَّيْلِ أَوْ بِالنَّهَارِ وَلاَ يُقَلِّبُهُ إِلَّا بِذَلِكَ. وَالـمُنَابَذَةُ: أَنْ يَنْبِذَ الرَّجُلُ إِلَى الرَّجُلِ بِثَوْبِهِ، وَيَنْبِذَ الآخَرُ ثَوْبَهُ، وَيَكُونَ ذَلِكَ بَيْعَهُمَا عَنْ غَيْرِ نَظَرٍ وَلاَ تَرَاضٍ، وَاللِّبْسَتَيْنِ: اشْتِمَالُ الصَّمَّاءِ، وَالصَّمَّاءُ: أَنْ يَجْعَلَ ثَوْبَهُ عَلَى أَحَدِ عَاتِقَيْهِ، فَيَبْدُو أَحَدُ شِقَّيْهِ لَيْسَ عَلَيْهِ ثَوْبٌ. وَاللِّبْسَةُ الأُخْرَى: احْتِبَاؤُهُ بِثَوْبِهِ وَهُوَ جَالِسٌ، لَيْسَ عَلَى فَرْجِهِ مِنْهُ شَيْءٌ.
Maksudnya:
 “
Rasulullah SAW melarang daripada dua cara berpakaian dan dua jenis jual beli. Baginda melarang daripada mulamasah dan munabazah dalam jual beli. Mulamasah ialah seseorang memegang pakaian orang lain dengan tangannya pada waktu malam atau siang hari tanpa membalikkannya (memeriksanya dengan teliti) kecuali demikian (sudah dianggap sebagai jual beli). Munabazah adalah seseorang melemparkan pakaiannya kepada orang lain dan orang itu juga melemparkan kain kepadanya, maka terjadilah perbuatan itu sebagai jual beli antara kedua-duanya tanpa memeriksa barangan tersebut terlebih dahulu dan juga tanpa keredhaan. Adapun dua cara berpakaian (yang dilarang) salah satunya adalah isytimal al-samma’. Al-Samma’ adalah meletakkan pakaian di atas salah satu bahunya sehingga bahagian badannya yang lain terbuka tanpa ada kain yang menutupi, dan cara berpakaian yang lain (yang juga dilarang) adalah ihtiba’ dengan pakaian, dalam keadaan dia duduk tanpa ada sebarang kain yang menutupi kemaluannya.
”
Riwayat al-Bukhari (5820)
Al-Hafiz Ibn Hajar al-‘Asqalani dalam
Fath al-Bari
menyebutkan, lafaz pada hadith Abu Sa‘id “ نَهَى عَنْ الْمُنَابَذَةِ” (
melarang jual beli munabazah
)

iaitu seseorang melemparkan kainnya kepada orang lain untuk dijual sebelum orang itu membalikkan atau melihatnya. Baginda juga melarang jual beli
mulamasah,
dan
mulamasah
ialah seseorang menyentuh kain tanpa melihat kepadanya. Adapun
munabazah
pula ialah seseorang melemparkan kainnya kepada orang lain, lalu orang lain itu melemparkan pula kain miliknya, maka jual beli (
barter
) antara keduanya berlangsung tanpa memeriksa barang dan tanpa didasari oleh suka sama suka.
Dalam riwayat Abu ‘Awanah, daripada jalur lain, daripada Yunus disebutkan: “
Dan yang demikian itu adalah orang-orang yang melakukan jual beli barang tanpa melihat kepadanya dan tidak pula memberitahukan tentangnya, atau orang-orang yang saling melempar kain sama seperti itu.
”
Justeru, hal ini termasuk dalam kategori
qimar
(judi).
Begitu juga dalam riwayat Ibn Majah, daripada jalur Sufyan, daripada al-Zuhri disebutkan bahawa
munabazah
ialah seseorang mengatakan, “
Lemparkan kepadaku apa yang ada padamu, dan aku akan melemparkan kepadamu apa yang ada padaku
.” Manakala al-Nasa’i meriwayatkan daripada hadith Abu Hurairah bahawa
mulamasah
ialah seseorang berkata kepada orang lain, “
Aku menjual kepadamu kainku dengan kainmu.
” Masing-masing daripada keduanya tidak melihat kepada kain yang hendak dijual kepadanya, akan tetapi mereka sekadar merabanya. Sedangkan
munabazah
pula ialah seseorang mengatakan, “
Aku melemparkan apa yang ada padaku dan engkau melemparkan apa yang ada padamu
.” Keduanya melakukan jual beli (
barter
) tanpa ada satu pihak pun di antara keduanya yang mengetahui apa yang ada pada pihak yang lain, dan yang sepertinya. (Lihat
Fath al-Bari
, 6/473).
Jual beli yang hampir sama dengan jual beli sentuhan dan campakan ialah jual beli baling batu (
hasah
). Dalam jual beli ini, kedua-dua pihak bersetuju untuk berjual beli salah satu barang dan ia ditentukan dengan cara yang salah seorang antara mereka membaling anak batu, dan mana-mana barangan yang terkena batu tersebut akan dijual. Terdapat nas yang melarang jual beli seperti ini dan para fuqaha’ pula merumuskan jual beli seperti ini tidak sah kerana wujudnya ketidakpastian dan penafian kepada kehendak salah satu pihak yang berjual beli. Abu Hurairah RA berkata:
أن النَّبِىِّ صَلَّى اللهُ عَلَيْهِ وَسَلَّمَ نَهَى عَنْ بَيْعِ الْحَصَاةِ
Maksudnya:
 “
Nabi SAW melarang jual beli baling batu
.”
Riwayat Muslim (1513)
Demikian juga dengan jual beli yang diamalkan hari ini. Iaitu beberapa barangan diletakkan di suatu tempat dan sekeping papan atau besi akan dipusingkan. Mana-mana barangan yang berada di tempat papan atau besi itu berhenti akan dijual kepada pembeli dengan harga tertentu. Begitu juga dengan barangan yang ditandakan dengan nombor, kemudian dipusingkan papan putar nombor yang ada pada barangan tersebut akan diambil sebagai barangan yang dijual dan pembeli mesti membelinya. (Lihat
al-Fiqh al-Manhaji
, 6/36-37).
Dr. Abdullah bin Soleh al-Fauzan menyebutkan, dilarang daripada jual beli secara
mulamasah
(sentuh-menyentuh) dan
munabazah
(campak-mencampak) kerana terdapatnya ketidaktahuan (
jahalah
) yang membawa kepada pertelingkahan. (Lihat
Minhah al-‘Allam fi Syarh Bulugh al-Maram
, 6/93).
Jual beli sebegini, menurut al-Hafiz Ibn Hajar al-‘Asqalani sebagai bentuk jual beli Jahiliyyah. (Lihat
Fath al-Bari
, 4/358).
Imam al-Nawawi menyifatkan jual beli sebegini adalah batil dan tidak sah kerana mengandungi unsur
gharar
. (Lihat
al-Minhaj Syarh Sahih Muslim
, 10/155).
Begitu juga dengan hadith yang diriwayatkan oleh Abu Hurairah R.A, katanya:
أنَّ النَّبِي صلى الله عليه وسلم نَهَى عَنْ بَيْعِ الْغَرَرِ
Maksudnya:
Sesungguhnya Nabi SAW melarang jual-beli gharar (tidak jelas statusnya).”
Riwayat Muslim (1513); Abu Dawud  (3376); al-Tirmizi (1230); al-Nasa’i (4518); Ibn Majah (2194).
Al-Baji menjelaskan, apabila hal ini telah diketahui dengan baik, maka ketahuilah bahawa
gharar
 dapat terjadi daripada tiga sudut: akad, harga atau barang yang diperjual-belikan dan tempoh pembayaran atau penyerahan barang. (Lihat
al-Muntaqa
, 5/41).
Ibn al-Rusyd lebih terperinci menegaskan, antara akad jual beli yang terlarang ialah pelbagai jenis akad jual beli yang berpotensi menimbulkan kerugian pada orang lain, kerana adanya ketidakjelasan status. Dan ketidakjelasan status dalam akad jual beli dapat ditemukan pada:

Ketidakpastian dalam penentuan barang yang diperjual-belikan.

Ketidakpastian akad.

Ketidakpastian harga.

Ketidakpastian barang yang dijual belikan.

Ketidakpastian kadar harga atau barang.

Ketidakpastian tempoh pembayaran atau penyerahan barang.

Dan ketidakpastian sepenuhnya pada barangan yang diperjual-belikan. (Lihat
Bidayah al-Mujtahid
, 2/148).
Imam al-Mawardi menyebutkan, hakikat
gharar
yang terlarang dalam akad jual beli ialah suatu keadaan yang memiliki dua kemungkinan, akan tetapi kemungkinan buruklah yang paling besar peluangnya. (Lihat
al-Hawi al-Kabir
, 5/25).
Kesimpulannya
Berbalik kepada soalan yang diajukan,
kami berpendapat bahawa permainan ‘mesin tikam’ ini adalah haram dan dilarang.
 Hal ini kerana kami melihat wujudnya elemen berikut padanya iaitu:
Gharar
(ketidaktentuan semasa aqad akan apakah barangan yang akan diperolehi secara tepat dengan bayaran yang dibuat).

Jahalah
 (ketidaktahuan barangan yang diperolehi).
Perjudian kerana terdapat elemen
zero sum game
 iaitu satu pihak untung dan satu pihak akan rugi, yang untung atas kerugian orang lain.
Bukan itu sahaja, jika pemain atau pembeli menyatakan redhanya dengan perolehan barang melalui mesin tikam tersebut, ia tetap tidak diharuskan oleh syarak sebagaimana keredhaan pemain judi akan menang atau kalahnya.
Selain itu, permainan tersebut secara langsung dilihat sebagai menafikan serta mengabaikan hak pemain selaku pembeli untuk memilih barangan yang dikehendakinya setimpal dengan harga yang dibayar. Justeru, jaminan
confirm
 mendapat barang apabila duit dimasukkan tidak menjadikannya jual beli yang diharuskan apabila prinsip-prinsip jual beli yang sepatutnya ada dilanggar atau dinafikan. Begitu juga, permainan seperti ini dilihat lebih kepada keberuntungan nasib pemain semata-mata. Maka, oleh sebab itu jelas ia mirip kepada perjudian dan tidak dibenarkan di dalam Islam.
Semoga Allah SWT memberikan kefahaman yang jelas kepada kita semua dalam beragama. Amin.
Wallahu a‘lam.
Bertarikh: 22 Jun 2023 bersamaan 3 Zulhijjah 1444 H